Zer da Kapsula?\nKapsulari esker, ondare dokumentalen kudeaketa indartsu eta erraz baterako erraminta guztiak edukiko dituzu.\nInformazioa arma boteretsuena bilakatzeko baliabide ezinbestekoa.\nKapsula etengabeko garapenean dagoen produktua da, eta horretarako bi ildo nagusitan labur litekeen ikerketa-lan handia darama aurrera:\nI+G: Lengoaia Naturalaren Prozesaketako teknikak bere produktuetan integratzea da Kapsularen etorkizuneko erronka nagusietako bat. Horretarako, Ametzagaiñaren I+G entrepresa-sailaren ekarpen ikertzailea du lagun.\nProiektuak: Kapsularen etengabeko eboluzio lerroa jarraituz, eta I+G Unitateak egindako behe-mailako garapenetan oinarrituz, Kapsularen motorea erabiltzen da aplikazioen garapenerako proiektu desberdinak gauzatu ahal izateko. (gazteleraz soilik) KAPSULAri esker, ondare dokumentalak kudeatzeari berehalako etekina aterako diozu\nDokumentazio kopuru handiak edukitzea balio izugarriko lanabesa da, baina batzuetan arazo larria bihurtzen da. Kapsula familiako software produktuek eskaintzen dituzten erramintei esker, enpresa batek ahalik eta etekin handiena ateratzen die erabili ohi dituen dokumentazio-mota desberdinei, hala barrukoak (testuak, txostenak, finantzaria...) nola kanpokoak (datu baseak, argitalpenak...)\nHONA HEMEN Kapsula bitartez sortutako Dokumentu Baseek dituzten ezaugarrietako batzuk:\nTestuaren indexazioa, fitxa bidezko katalogazioa eta enkarpetatze tematikoa.\nDokumentuen tratamendu multilinguea, testu bakoitzaren hizkuntza identifikatuz eta hizkuntza bakoitzaren arabera filtro morfologiko desberdinak erabiliz.\nEdukin multimediak jaso ahal izatea: testuak, irudiak, audioa, bideoa edo zernahi dokumentu mota.\nDokumentu Baseak Internet-en modu garden eta automatikoaz argitaratu ahal izatea.\nInformazio kopuru izugarri handiak kudeatzeko ahalmena, aldi berean Dokumentu Base anitzak izateko ahalmenarekin.\nEdukiak CD-ROMean argitaratzeko erramintak.\nDokumentuak kontsultatu eta berreskuratzeko garaian, azkartasuna eta sinpletasuna nagusi dira, erabiltzailearen interfaze arin eta intuitiboaren ondorioz.\nProzedurak aurreratuak dira eta dinamikoki defini daitezke.\nAbiapuntu ez-dijitaletako dokumentuak integratu ahal izateko mekanismoa.\nGUZTI HONEN BITARTEZ kudeaketa dokumentalerako lanabes ezinbestekoa duzu Kapsula, enpresarentzat berarentzat, Internet-erako edo CD-ROMeko argitalpenerako.\nTel: 902 363 497\nadur@adur.com\tiametza interaktiboak garatuta


Udako musika zikloa - Euskadi.eus\nAzken eguneratzea: 2012/07/23\nUdako musika zikloa\nuztailaren 23tik 27ra arte, Udako Musika Zikloa ospatuko da Kurtzio Kultur Etxean.\nSopelako Udala - kultura\nEmanaldiak 20:00etan izango dira, debalde.\nIkuskizunetan, musika klasikoaz gozatzeko aukera izango dugu, musika-tresna ezberdinei esker.\nUztailak 23 (astelehena)20.00 Kurtzio Kultur Etxea. Sarrera doan.Juan Jesús Silguero, Txirula.Jaime Salas, Txirula.Diego Crespo, Pianoa.\nUztailak 24 (asteartea)20.00 Kurtzio Kultur Etxea. Sarrera doan.David Salinas (Klarinetea).Jesus Peñaranda (Eskusoinua).\nUztailak 25 (asteazkena)20.00 Kurtzio Kultur Etxea. Sarrera doan.Bernardo Garcia Huidobro (Gitarra)\nUztailak 26 (osteguna)20.00 Kurtzio Kultur Etxea. Sarrera doan.AMCB Abesbatzaren solisten kontzertu lirikoa.Maria Montes: SopranoaElena Roldan: KontraltuaIker Freire: TenoreaBilboko Orkestra eta Abesbatzaren partaideak dira. Victor Fuentesen laguntza izango dute pianoan.\nUztailak 27 (ostirala)20.00 Kurtzio Kultur Etxea. Sarrera doan.Humberto Cuagliata (Pianoa)


Andorrako historia - Wikipedia, entziklopedia askea.\nAndorrako historia XIII. mendean hasi zen, eta hasiera hartan elezahar batek markatuta dago. Horren arabera, Karlomagnok fundatu zuen lurraldea.\nXIII.-XX. mendeak: sistema feudalaAldatu\nBigarren "pariatge"n sinadura.\nAndorra Napoleondar Inperioan (1812-1814).\nDepartament del Segre (Département du Sègre)\nXIII. mendetik hasita (1278), Foixko kondea (gero Frantziako erregea, eta azkenik errepublikako lehendakaria) eta Urgellgo Apezpikua izan dira Andorrako printzekideak edo estatuburuak. Barne arazoen ardura aukeratutako kontseilu nagusi baten esku uzten zen. Justizia arazoak, kanpo harremanak eta defentsakoak printzekideen kontrolpekoak izaten ziren.\n1982 - 1993: sistema erdi feudalaAldatu\n1982ko urtarrilean bereizi egin ziren legegintza eta eragiletza funtzioak, eta kontseilu nagusiak (28 kidez osatua) kontseilu eragile edo gobernu bat izendatu zuen, lehendakaria buru zuela.\n1993 - martxan: sistema demokratikoaAldatu\n1993ko martxoaren 14an, andorratarrek, erreferendum bidez, indarrean zuten sistema erdi feudala baztertu eta konstituzio berri bat onartu zuten, eta geroztik, Andorran, estatu burujabe eta demokratiko bat ezarri da. Konstituzio horrek bide ematen dio Andorrari justizia aginpide burujabea izateko, bere kanpo politika propioa garatzeko eta nazioarteko erakundeetan parte hartzeko.\n1993an onartu zuten Nazio Batuetan. Gainera, alderdi politikoak eratu ahal izan dituzte eta baita sindikatuak ere, lehenago ez baitzen ez alderdirik eta ez sindikaturik. Grebarako eskubidea ere legeztatua izan da.\nBi printzekideek jarraitzen dute estatuburu gisa, baina orain, herrialdeko mugei buruzko legeen gainean dute soilik betorako eskubidea. Frantziak eta Espainiak lehengo ardurekin jarraitzen dute printzerriaren defentsa eta diru arazoei dagokien guztian.\nKonstituzio berria onetsi ondorengo 1993ko abenduan egin ziren lehen hauteskundeak, eta 1994ko urtarrilean Oscar Ribas Reig hautatu zuten Andorrako lehen gobernu burujabeko lehendakari. Emakumezkoek 1970ean lortu zuten botoa emateko eskubidea.\n2000. hamarkadan, Joan Enric Vives Sicilia eta Nicolas Sarkozy izan ziren printzekideak, eta Albert Pintat Santolaria lehendakaria.\n2004ko azaroaren 15ean, azkenik, lankidetza hitzarmena sinatu zuen Europar Batasunarekin.\nAzken aldaketa 29 urtarrila 2019(e)an, 00:29(e)tan


Kanaria Handian ostalaritzako oheak denbora partekatuan saltzean izandako iruzurra ikertzen ari dira | Consumer\nKanaria Handian ostalaritzako oheak denbora partekatuan saltzean izandako iruzurra ikertzen ari dira\nEnpresek luxuzko hoteletan egonaldiak eskaintzen dituzte, eta horiekin ez dago inolako kontratu-harremanik.\nAuzitegi Nazionaleko Fiskaltza, Alemaniako polizia, Britainia Handiko Kontsumitzaileen Elkartea eta Merkataritza Garbiaren Bulegoa Kanaria Handiko uhartean hotel-oheak denbora partekatuan saltzeko iruzur bat ikertzen ari dira. Sektoreko legezko enpresaburuek ohartarazi dute iruzur hori oso kaltegarria izan daitekeela inguruko turismoarentzat.\nEuropako Denbora Partekatuaren Erakundeak (OTE) salatu duenez, azken hilabeteetan, Kanaria Handian turismo-paketeak saltzeko agentzia gisa eskaintzen diren eta luxuzko establezimenduetan egonaldiak merkaturatzen dituzten enpresak sortu dira, haiekin inolako kontratu-harremanik ez dutenak.\nAuzitegi Nazionaleko Fiskaltzak eta Alemaniako Poliziak ikerketa bana egin dute dagoeneko, eta Britainia Handiko Kontsumitzaileen Elkarteak arazoaren berri eman die turista britainiarrei, eta zerrenda bat argitaratu dute Kanarietako uhartean diharduten iruzurrezko enpresen izenekin.\nOrain arte, enpresa horietako 10 aurkitu dira, eta hogei salaketa aurkeztu dituzte atzerriko turistek. Kaltetuek ohartarazi dute kasuak areagotu egingo direla denbora igaro ahala, eta turista askok engainua aurkitu dute.'\nKonpainia horiek iruzur egiten dute legez kanpoko pakete-denden bidez (packs shops), eta, kanpora begira, bidaia-agentzia gisa aritzen dira. Aurkeztutako salaketa batzuen arabera, erabiltzen dituzten trikimailuen artean, turistei sari segurua duen “harraskatu” tradizionala eskaintzea nabarmentzen da, eta, gainera, ustez beren eskaintzaren barruan sartuta dauden bost izarreko hotelak erakusten dizkiete; gainera, asteak doan eskaintzen dizkiete, eta bidaiak gurutzaontzietan, legezko merkatuan baino askoz merkeago.\nBaina, berez, ez dago eskaintzen duten ezer. Luxuzko establezimendu horiek ez dute kontrataturik, ezta bertan behera uzteko aukera ere, Legeak ezartzen duen bezala, kontratua bertan behera uztea erabakitzen badute.\nfraude-eu oheak salmentak


Zientzialari txinatarrek kolesterol-maila murrizten duen konposatu natural bat aurkitu dute | Consumer\nZientzialari txinatarrek kolesterol-maila murrizten duen konposatu natural bat aurkitu dute\nBerberina alternatiba bat izan daiteke estatinak onartzen ez dituzten pazienteentzat.\nTxinako zientzialari-talde batek odoleko kolesterol-maila murrizten duen konposatu natural bat aurkitu du, eta estatinekin ez bezala funtzionatzen du, horiek baitira LDL edo kolesterol “txarra” arrastoan mantentzeko gehien erabiltzen diren botikak. Pekingo Bioteknologia Medikoaren Institutuko eta Nanjingo (Txina) Ospitaleko Medikuntza Molekularreko Laborategiko zientzialariek “Nature Medicine” zientzia-aldizkarian argitaratu dituzte gaur emaitzak.\nBere azterlanean ziurtatzen dutenez, “berberinak” (BBR), Asiako belar batetik eta beste landare batzuetatik ateratzen den alkaloide naturalak, odoleko kolesterola %30 murriztu dezake. 32 pazienterekin egindako saiakuntza batean, hiru hilabetez, “berberinak” odoleko kolesterol-maila %29 murriztu zuen, eta triglizeridoak %35 eta LDL %25 murriztu zituen.\nEmaitzak estatinekin lortutakoak baino okerragoak dira, %60ra arte murriztu baitaitezke. Hala ere, urrats garrantzitsua da botika horiek onartzen ez dituzten edo eraginkorrak ez diren pazienteentzat. Zientzialariek bereziki azpimarratzen dute “berberina” funtzionatzeko erabiltzen den mekanismoa ez dela estatinetan oinarritutako sendagaiena bezalakoa, eta, beraz, hiperkolesterolemiaren aurkako botika berriak garatzeko oinarria da.\nBeste azterketa batzuek frogatu zuten “berberinak” ere onura kardiobaskularrak dituela arritmiak prebenitu eta basodilatadore gisa jardutean, nahiz eta Txinako medikuntza tradizionalak diarrea infekziosoak eta disenteria tratatzeko erabiltzen duen.\nberberina estatinak kolesterola


Baserrian ere gosea - Ahotsak.eus\nBaserrian ere gosea\nBaserrian ere gosea Bere etxekoek gerra sasoian eta gerraostean gosea pasatu zuten, nahiz eta baserritarrak izan. Arroz asko jaten zuten eta askotan gauez egin behar zituzten lanak, inork ez ikusteko. Estutasun larriak bizi zituzten.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan OND-010-019 kodeko bideoa nahi duzula aipatzea: ahotsak@ahotsak.eus\nBere etxekoek gerra sasoian eta gerraostean gosea pasatu zuten, nahiz eta baserritarrak izan. Arroz asko jaten zuten eta askotan gauez egin behar zituzten lanak, inork ez ikusteko. Estutasun larriak bizi zituzten.\n- Ordun, zuk baserridxe eukindde ganera, amak-eta sekula ez otsuen esan goserik paseu zenduenik?\n- Ez, ez, ez. Gosie eurek bai. Gerraostien eurek bai, pasau eben, eurek bai honbre! Arroza ta arroza ta arroza ta arroza jan, arroza ta lentejie.\n- Baia ortuaridxek-eta beti ez zien falteko...\n- Bai, baiña gerra denporan ordun momentun, biharrik ezin eiñ kanpun, txarrena hori egon zan. Ta garidxe erain biher, garidxe erain biher, eta gabaz, gabaz garidxe eraitten. Pentsau zelan ibilko zin isilik, zelaku gari-eraittie eingo eben. Ta gero artorik-eta be ezin erain. Gero bai, gero behin martxan jarritte bai, baiña ordun momentun txarto, bai. Akordetan na, ama difuntik esaten eban: "arrozaz ya beteta na!". Arroza ta lenteji edo ez dakitz ze izeten zan, eta beti geuza bat beti geuza bat, zozer jan ein biherko eben-ta. Bueno etxin eukiko eben ordun be porruk-eta egongo zin ortuaridxen, baiña momentun derrigor egon biher zen estutasune. Gero gerra denporatik esaten eban etorritte danak, zelaidxe guztidxek-eta danak, danak bedarrak behetik gora-ta.\nKarabineroekin konpondu behar estraperloan jarduteko\nJAZ-Zubiaurre: Merkatuak zabaltzen\nGerran gose handirik ez\nAlegiara eta Goizuetara artoa ehotzera\nGerra aurrean nahi beste ogi, gero bat ere ez


Urola Kostako HitzaZarauzko Hitza, Author at Urola Kostako Hitza - Page 241 of 242 | Page 241\nZarautz Zero Zabor taldeak pertsonaia berria sortu du\nby Zarauzko Hitza - Aza 11, 2010\n Zarautz Zero Zabor taldeak kide berria du: ZZ pertsonaia. Zaborraren eta hondakinen gaia landuko du kide berezi horrek, baina umoreaz baliatuz; izan ere, «gaia seriogi hartzen» dela dio. Aurrerantzean kalean arituko da ZZ, herritarrei erraustegi......Read More\nAralarrek ‘Motxo’-ren istripuak biotopoan izan dituen eraginak azal ditzala eskatu dio Landa Garapeneko diputatu Rafa Uribarriri\nby Zarauzko Hitza - Aza 10, 2010\nPatxi Aierbe Aralarren batzarkideak Landa Garapeneko diputatu Rafa Uribarrik agerraldia egin dezan eskatu du pasa den ostegunean izandako Motxo ontziaren istripuak Zumaia eta Deba arteko biotopoan eragin dituen kalteak Gipuzkoako Batzar Nagusien aurr......Read More\nItsaso zakarrak kalte handiak sortu ditu Zarautzen\nAtzoko itsasaldiak kalte ugari eragin ditu herrian. Zarautz eta Getaria arteko pasealekuko 25 metro baranda eta 15 metro espaloia eraman zituen itsasoak. Bigarren tunelaren ondoko zatian gertatu zen hori. Horretaz gain, lehenengo tunelaren pareko......Read More\nNazioarteko XVIII. Argazki Mostrak bost argazkilariren lanak jasoko ditu Torre Luzean\nZarauzko Argazkilari Elkarteak Nazioarteko XVIII. Argazki Mostra irekiko du etzi arratsaldean, 20:00etan, Torre Luzeako aretoan. Bost argazkilariren seina argazki izango dira ikusgai bertan: Beatriz Moreno madrildarra, Isabel Casellas bartzelonarra, Ra......Read More\nHainbat herritarrek babesa agertu diete Permachi, Otegiri eta Alvarezi\nBihar eta etzi egingo da haien aurkako epaiketa; bihar manifestazioa izango da «eskubide zibilen alde» Joseba Permach, Arnaldo Otegi eta Joseba Alvarez ezker abertzaleko kideen aurkako epaiketa hasiko dute bihar Espainiako Auzitegi Nazionalean. Horren aurrean, hainbat...\nJoxean Legorburuk eginiko Herritarren Partaidetzaren logoa aurkeztu dute\nby Zarauzko Hitza - Aza 9, 2010\nHerritarren Partaidetzaren logoa aurkeztu dute gaur eguerdian Zarauzko udal aretoan. Bertan izan dira Herritarren partaidetzako zinegotzi Patxi Elola, teknikari Nerea Ollokiegi eta logoaren egile Joxean Legorburu. Logoa irudi geometriko bat da, eta &#8......Read More\nHerriko jaien atzera begirakoa bihar, Sanz Enean\nZarautzen ospatzen diren jaien argazki emanaldia emango dute bihar arratsaldean, 19:00etatik aurrera, Sanz Enea kultur etxean. Gisa honetan, azken 100 urtetan sanpelaioek, amabirjinek edota Euskal Jaiek eman dutena ezagutzeko aukera izango da. Ekimen h......Read More\nCNTren mendaurrena ospatzeko hainbat ekitaldi antolatu dute\nCNTren mendaurrena dela-eta, hainbat hitzaldi eta erakusketa prestatu dute. http://www.slideshare.net/urolakosta/egitaraua estekan klikatuz gero, egitarau osoa ikus daiteke. ...Read More\nPasealekuko 20 metro baranda eta 15 metro espaloi eraman ditu itsasoak\nAurreikuspenak bete dira, eta olatuak gogor ari da jotzen kostaldean. Zarautz eta Getaria arteko itsas pasealekuan eragin ditu jada kalteak: hogei metro baranda eta hamabost metro zoru eraman ditu itsasoak. Zati horretan oinezkoek errepidera egin behar...\nPowerflip, Fly Shit, Ira eta Decessus, Criatura, Mistkafer eta Totalickers taldeen kontzertuak izango dira Gaztetxean, larunbatean\nby Zarauzko Hitza - Aza 8, 2010\nAzaroaren 13an, larunbatean, kontzertu ugari izango dira Putzuzulo Gaztetxean. Powerflip, Fly Shit, Ira et Decessus, Criatura, Mistkafer eta Totalickers taldeak taularatuko dira 21:00etatik aurrera. Ekitaldien informazio gehiago eskuratu nahi duenak ww......Read More\n« Aurrekoa 1 … 239 240 241 242 Hurrengoa »


Nafarroaren Eguneko Ekitaldi Instituzionala\nHeldu den abenduaren 3an, ostegunarekin, Nafarroaren Eguneko Ekitaldi Instituzionala eginen da Nafarroako Jauregiko Tronuaren Aretoan. Nafarroako Urrezko Domina emanen da ekitaldi horretan, hau da, Foru Erkidegoko sari nagusia, Nafarroaren interesak babesten, sustatzen eta zabaltzen gizarte osoak aintzat hartzen dituen merituak egin dituzten pertsona, erakunde, entitateei eta kolektiboei zuzendua.\nEkitaldiko buru Nafarroako Gobernuko lehendakari María Chivite Navascués izanen da, eta sartzeko aukera, berez gonbidapena jaso dutenek baizik izaten ez zutena, erabat murriztuko da aurten, COVID-19aren krisia dela eta.\nNafarroako Gobernuak goraipatu egin du COVID-19aren pandemian langile horiek izan duten jarrera, “sakrifizioz, berentzako eta beren familientzako arriskuari buru eginez eta oso egoera zailean ahaleginduz” lan egin baitute. Hautagaitza AFAPNA sindikatuak aurkeztu zuen duela hilabete batzuk. Eskarian, langile horiek bai pandemian bai ohiko egoeretan egiten dute lanagatik galdegin zuten saria emateko, “lan hori baita gure komunitate osoaren osasunaren bermea”.\nMedalla de Oro de Navarra - foto texto\nMedalla de Oro de Navarra / Nafarroako Urrezko Domina Foru Erkidegoan ematen den sari gorena da. Haren bitartez, Nafarroako Gobernuak aitortza egin die, 1982tik, gizartea hobetzeko, balio demokratikoak finkatzeko eta Foru Erkidegoaren irudia kanpora zabaltzeko ekarpena egiteagatik nabarmendu diren pertsonei, erakundeei, entitateei eta kolektiboei.\nHirugarren urtez jarraian, 2020an herritarrek saria jasotzeko hautagaitzak aurkezten ahal izan dituzte, parte-hartzezko prozesu batean. Javier Remírez lehendakariorde eta Lehendakaritzako, Berdintasuneko, Funtzio Publikoko eta Barneko kontseilaria buru duen epaimahaiak hiru hautagaitza aukeratzen ditu, gehienez ere, aurkezturiko guztien artetik, honako irizpideak aintzat hartuz: gizarte osoak eredugarritzat duen jokabidea, banako zein kolektiboarena; gizartearen balio demokratikoei eginiko ekarpena; elkartasunaren eta herritarren onerako lanaren esparruko ekintzen sustapena; gizarte bidezkoagoa eta solidarioagoa eraikitzen saiatzen diren ibilbideak, haren jarduera kulturalaren, enpresarialaren, sozialaren... hainbat ikuspuntutatik; emakumeek gizarteari eginiko ekarpena aitortzen duen genero-parekidetasuna; hezkuntzaren, osasunaren, ingurumenaren eta gizarte-aurrerapenaren sustapena; eta Nafarroaren irudiari bultzada ematea bertatik kanpo.\nEpaimahaiak aukeraturiko hautagaitzak eramaten dizkio Foru Gobernuari, eta hark, Nafarroako Lehendakariaren edo Gobernuko edozein kideren ekimenez, horietako bat hautatu eta domina ematea onetsiko du, saridunak aldez aurretik hura jasotzearekin ados dagoela adierazi badu.


Arrigorriagako Udala - Nerabeentzako Pazko Aste animatua\nArrigorriagako Udaleko Gazteria Sailak udalerriko nerabeentzako programazio zabala eta animatua prestatu du Pazko Asterako. Tailerrak eta jarduerak Gaztegunean hasiko dira 18:00etan eta apirilaren 4tik aurrera egingo dira. Hain zuzen, lehenengo tailerra 3D betaurrekoen eta hologramen tailer interesgarri bat izango da, eta parte-hartzaileek zientzia bisualaren magia eta sekretuak ezagutu ahal izango dituzte. Batetik, 3D-ko irudiak ikusteko betaurrekoak egingo dira, eta irudiak bolumena hartuko du; bestetik, berriz, hologramak egingo dira; hau da, airean flotatzen duten irudiak mugimenduan. Mugikorrerako holograma-bisore bat ere egingo dugu.\nApirilaren 5ean, Gaztechef tailerra egingo da. Parte-hartzaileek txokolatezko pazko-untxiak egiteko aukera izango dute, elementu apaingarri eta koloretsuekin estalita. Autonomia bultzatzeko eta sukaldaritza-trebetasunak hobetzeko modu dibertigarria izango da. Ostiralean, hilaren 6an, ETBn ematen den Hi Selfie telebista-lehiaketan bezala, nerabeek erronkak gainditu beharko dituzte eta proba egin dutela erakutsi selfien bitartez. Jolasak bi fase izango ditu: lehenengoan, parte-hartzaileek, talde txikietan, mugikorretara bidaliko diegun argazki bat ahalik eta ondoen imitatu beharko dute; bigarrenean, ginkana bat egin beharko dute udalerrian zehar, eta bertako eskultura eta eraikin ezagunetan selfiak aterako dituzte.\nLarunbatean, hilaren 7an, txapelak apaintzeko txanda izango da. Hainbat teknika eta material erabiliz txapel bat pertsonalizatuko dute, gero harrotasunez janzteko. Azkenik, igandean (hilak 8), futbolin-topaketa egingo da, giro onean ondo pasatzeko. Azpimarratzekoa da, aurreko hilabeteetan bezala, jarduera guztiak doan izango direla eta aurretik izena eman beharko dela (gogoan izan martxoaren 29tik apirilaren 2ra Gaztegunea itxita egongo dela).\nOhar garrantzitsua: puntuak emango dira, eta, ondoren, sariak banatuko zaizkie proposamenetako edozeinetan parte hartzen duten nerabe guztiei.


Elsenheim - Wikipedia, entziklopedia askea.\nLurralde kolektibitate European Collectivity of Alsace\nLurraldeko administrazio-erakunde Rhin Beherea\n48°09′41″N 7°29′55″E / 48.1614°N 7.4986°E / 48.1614; 7.498648°09′41″N 7°29′55″E / 48.1614°N 7.4986°E / 48.1614; 7.4986\nMarckolsheim, Ohnenheim, Grussenheim eta Illhaeusern\n393 (%48.5) 420 (%51.9)\nElsenheim Frantziako udalerria da, Rhin Beherea departamenduan dagoena, Ekialde Handia eskualdean. 2013an 796 biztanle zituen.\n2007an Elsenheim udalerrian erroldatutako biztanleak 796 ziren. Familiak 288 ziren, horien artean 60 pertsona bakarrekoak ziren (28 bakarrik bizi ziren gizonak eta 32 bakarrik bizi ziren emakumeak), 84 seme-alabarik gabeko familiak ziren, 132 seme-alabak dituzten bikoteak ziren eta 12 seme-alabak dituzten guraso-bakarreko familiak ziren.\n2007an 319 etxebizitza zeuden, 298 familiaren etxebizitza nagusia ziren, 4 bigarren erresidentzia ziren eta 17 hutsik zeuden. 247 etxeak ziren eta 72 apartamentuak ziren. 298 etxebizitza nagusietatik 215 bere jabearen bizilekua ziren, 79 alokairuan okupaturik zeuden eta 4 doan lagata zeuden; 2 etxek gela bat zuten, 14 etxek bi zituzten, 45 etxek hiru zituzten, 56 etxek lau zituzten eta 181 etxek bost zituzten. 248 etxek euren parking plaza propioa zuten azpian. 93 etxetan ibilgailu bat zegoen eta 179 etxetan bat baino gehiago zituzten.\nElsenheim udalerriko biztanleria-piramidea 2009an .\n2007an lan egiteko adina zuten pertsonak 541 ziren, horien artean 435 aktiboak ziren eta 106 inaktiboak ziren. 435 pertsona aktiboetatik 410 lanean zeuden (229 gizon eta 181 emakume) eta 25 langabezian zeuden (7 gizon eta 18 emakume). 106 pertsona inaktiboetatik 36 erretiraturik zeuden, 35 ikasten zeuden eta 35 "bestelako inaktibo" gisa sailkaturik zeuden.\n2009an Elsenheim udalerrian 293 unitate fiskal zeuden, 821 pertsonek osaturik. Pertsona bakoitzeko diru-sarrera fiskalaren mediana urteko 19.279 euro zen.\n2007an zeuden 33 komertzioetatik, 1 janari enpresa zen, 1 material elektrikoaren fabrikazioko enpresa zen, 6 bestelako produktu industrialen fabrikazioko enpresak ziren, 6 eraikuntza enpresak ziren, 6 ibilgailuen saltze eta konpontze enpresak ziren, 2 garraio enpresak ziren, 2 ostalaritza eta jatetxe enpresak ziren, 2 higiezinen enpresak ziren, 6 zerbitzu enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 7 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 1 margolaria, 1 zurgina, 2 iturginak eta 2 jatetxeak.\n2000. urtean Elsenheim udalerrian 20 nekazaritza-ustiategi zeuden, 572 hektarea erabiltzen.\nGrussenheim (1,7 km)\nOhnenheim (2,6 km)\nMarckolsheim (3,4 km)\nJebsheim (4,3 km)\nHeidolsheim (4,6 km)\nIllhaeusern (5,4 km)\nMackenheim (5,5 km)\nRiedwihr (5,6 km)\nArtzenheim (5,9 km)\nBNF: 15271264p (data)


Elikagai bilketa "oso ondo" joan da, lanean aritu diren boluntarioen arabera - Debagoiena - Goiena.eus\nElikagai bilketa "oso ondo" joan da, lanean aritu diren boluntarioen arabera\nEneko Azurmendi 2016-11-27 15:40\n"Babak, garbantzuak, pixoihalak, umeendako poteak, olioa, esnea eta abar batu ditugu. Orokorrean, denetik ekartzen du jendeak", azaldu du laguntzaile gisa aritu den Olga Morrasek. Produktuez gain, dirutan ere bere ekarpena egin du jendeak, bonuen bitartez.\nMorrasen arabera, azken urteetan geroz eta gehiago batzen da horrelako ekimenetan. "Badaramatzat bost bat urte batzuk laguntzaile moduan, eta jendea geroz eta kontzientziatuago dago, ondo portatzen da", adierazi du eta gaineratu jendea "kolaboratzeko prest" dagoela.\nDirutan ere egin du bere ekarpena jendeak. "Gura duen kopurua uzten du jendeak. Gizon bat etorri da 60 euro ematea nahi zuela esanez. Beraz, mota honetako laguntzei dagokienez ere, oso ondo joan da". azpimarratu du Morrasek.


Doneaneko alaba | 111 Akademia\nIzenburua: Doneaneko alaba\nNobela honetako narratzailearen bizialdia eta Doneaneko alabarena 36ko gerran gertaturiko pasarte latz batek txirikordatzen ditu.\nNarratzaileari, unibertsitateko literatura-irakasle eszeptiko bihurtua, bizimodua aldatuko zaio Doneaneko alaba gazte poeta ezagutzen duenean; tartean, pertsonaia ugari gurutzatzen dira, fikziozkoak eta historikoak, aurrera doan bizimodu normal eta batzuetan umoretsuaren azalaren pean gerraren zauriak ezkutatu ezinik.\nMaitasunak, tragediak, ezinak, bizi-pozak elikatzen ditu pertsonaiak, eta gizarte-gatazken oihartzunak sartzen dira narrazioaren zirrikituetatik, gizakiaren ondare mitologiko basatiaren errainu behin eta berrizkoak.\n2021/06/24 9:18 am\nLiburu bikaina Juan Kruz Igerabideren azkena. Narratzaileak, unibertsitateko literatura-irakaslea denak, bere bizitza kontatzen dio iloba bati, txikia zenetik, Gerra Zibilaren garaian, erretiro garaian ebakuntza egingo ziotenera arte.\nNarrazioan bere barnean gertatzen den aldaketa sakona azaleratzen da, harreman sozialak izateko bere ezintasunetik giza-sentimenduak eduki arte, hori guztia Doneaneko alabarekin harreman literario eta platonikoa hasten duenetik.\nOso ondo idatzita dago eleberri hau eta argumentua bikain harilkatuta dago. Gainera pertsonaia errealak liburuan agertzeak (Mitxelena, Oteiza, Arrue), kutsu historikoa ematen dio kontakizunari.


Drogatutako gidari batek gorriz zeuden 6 semaforo pasa ditu Bilbon\nAgenteek geldiarazteko agindu diotenean, kasurik egin ez eta gorriz zeuden 6 semaforo igaro ditu, Diego Lopez de Haro kale nagusiko 58. zenbakiaren parean beste auto batekin talka egin duen arte.\nBilboko Udaltzainek gidari bat atxilotu dute gaur goizean abiadura handian zihoala gorriz zeuden sei semaforo igarotzeagatik. Ihesean zihoala, drogak kontsumitu izanaren sintoma argiak zituen gizonak bere kotxearen eta beste baten arteko talka eragin du.\nGertaera goizeko zortzi eta erdiak aldera gertatu da, Poliziaren patruila-kotxe batek L.M.G. inizialak dituen 33 urteko gizonaren autoa antzeman duenean. Momentu horretan, Diego Lopez de Haro kale nagusian garraio publikoak soilik igaro dezakeen tartetik abiadura handian zihoan kotxe bat detektatu baitute, Bilboko Udalaren arabera.\nAgenteek geldiarazteko agindu diotenean, kasurik egin ez eta gorriz zeuden 6 semaforo igaro ditu, Diego Lopez de Haro kale nagusiko 58. zenbakiaren parean beste auto batekin talka egin duen arte. Talkaren ondorioz, beste autoan zihoan pertsona batek medikuen laguntza jaso behar izan du, lepoan zuen mina dela eta.\nTxano eta eguzkitako betaurrekoekin\nAtxiloketaren unean, eguzkitako betaurrekoak eta txanoa jantzita zituen gizonak ez du autotik irten nahi izan, beraz Udaltzainek segurtasun gerrikoa moztu behar izan diote bertatik ateratzea lortzeko.\nInformazio gehiago:Eitb: Drogatutako gidari batek gorriz zeuden 6 semaforo pasa ditu Bilbon


Bidebarrieta Kulturguneak 'Carboneras' liburuaren aurkezpena jasoko du - Deia\nBidebarrieta Kulturguneak 'Carboneras' liburuaren aurkezpena jasoko du\ndeia.eus 05.02.2021 | 12:59\nBidebarrieta Kulturgunean egingo den 'Carboneras' liburuaren aurkezpenaren kartela. Bilboko Udala\nBidebarrieta Kulturgunean egingo den 'Carboneras' liburuaren aurkezpenaren kartela.\nBILBO. Datorren ostegunean, otsailak 11, Aitana Castañok eta Alfonso Zapikok beren liburu berria, 'Carboneras' izenekoa, aurkeztuko dute Bidebarrieta Kulturgunean. Jon Espinaro eta Kike Martin kazetariak egile biekin izango dira arratsaldeko 19:00etan hasiko den ekitaldian.\nEkitaldia Bidebarrietako Liburutegiko areto nagusian ospatuko da. Bertaratzeko, ezinbestekoa da webgunean eskuragarri dauden doako gonbidapenetako bat erreserbatzea.\nOtsailaren 11ko aurkezpen honetan Jon Espinarok eta Kike Martinek ere parte hartuko dute, Radio Euskadin ibilbide luzea egin duten kazetariek.\n'CARBONERAS' LIBURUAREN SINOPSIA\nEleberri bitxia da, poliedrikoa, iradokizunez eta interpretazioz betea. Ikazkinek kalapatxetan lan egiten zuten mineralik onena aukeratuz eta harri- eta zur-hondakinak baztertuz. Etxeak, familiak, haurrak, helduak zaintzen zituzten, eta askotan haien artean ere zaintzen zituzten. Asturiasko meategietako ikatz-hauts guztia haien biriketatik igarotzen zen. Silicosiaren, ahanzturaren, haiek ezagutzen ez zituen gizartearen eta haien norakoen aurka borrokatzen ziren. Kezko ume guztien amak, amonak, izebak, arrebak, auzokoak, maitaleak eta emazteak ziren, eta meatze-arroak bihotzean sartuta zituztela jaio, hazi eta hil ziren. Ikazkinak meatze-tradizio baten oinordekoak dira, eta haientzako txoko ezkutu bat gordetzen dute, oso gutxitan ateratzen dutena, existitu zirela gogoratzeko, eta haien bizitzak negarrez, maitasunez eta istorioz beteta daude.\n'Carboneras' liburuan, Aitana Castañok bizitzaren eta idealen alde dena eman zuten emakumeen bizitza kontatzen du. Montecorvo del Camino (Alfonso Zapikok 34ko Iraultza kontatzeko bere La Balada del Norte trilogian marraztu eta sortu zuen unibertsoaren fikziozko lekua), hirurogeiko hamarkadako uneren batean, emakume horien borroka guztiei buruzagi errepresore batena ere gehitu behar zitzaienean, eskualde karboniferoak tortura-laborategietako bat bihurtu baitzituen.\nEgungo egoeratik eratorritako segurtasun-neurriak direla eta, ekitaldi-aretoko ateak 18:15ean irekiko dira, bertaratutakoak beren eserlekuetan jarri ahal izateko. Bertaratzerik ez badago, aurkezpena streaming bidez jarraitu ahal izango da webgune honetan.\nAurkezpen hau #BilbaoNegua2021 ekimenaren inguruko hitzorduetako bat da. Bilboko auzoak kulturaz eta aisiaz betetzeko udal-ekimena da, otsailean eta martxoan zehar. #BilbaoNegua2021 ekimenaren barruko plan guztiek zorrotz jarraituko diete osasun-agintariek unean-unean ezarritako osasun- eta higiene-neurriei.\nZabalik 'Artista egoiliarrak' ekimenaren 13. ediziorako deialdia.


Ikastolen aldeko TANTA ekimena aurkeztu dugu | Ikastolen Elkartea\nEuskal Herriko ikastolei beren proiektuak aurrera ateratzen laguntzeko TANTA egitasmoaren bigarren ekitaldia aurkeztu dute Ikastolen Elkarteko eta ikastolen aldeko jaietako ordezkariek. Abendutik aurrera martxan jarriko da ekimena.\nEuskal Herriko berezko hezkuntza proiektuaren aldeko elkartasun adierazpena da TANTA, herritarrek Euskal Herriko ikastolen proiektuaren alde ekarpena eginez egikarituko dena. Halaxe azaldu dute Ikastolen Elkarteko eta ikastolen aldeko jaietako ordezkariek Donostian egin duten agerraldian. Ikastolen Elkarteko lehendakariak, eta lurralde bakoitzeko jaien ordezkari banak hartu dute parte agerraldian.\nTANTA abiatzeko aukeratu duten lehen pertsona Elbira Zipitria andereñoa izan zen. Bigarren ekitaldirako, berriz, Saioka testu-liburuen proiektua aukeratu da. Iker taldearen eskutik sortu zen 1974an, eta gerora Gipuzkoako Ikastolen Elkarteak eman zion jarraipena. Garai zailetan eta baliabide gutxirekin, dozenaka espezialistak Oinarrizko Hezkuntza Orokorreko zortzi mailetako arlo guztietarako liburuak eta bestelako ikasmaterialak prestatu zituzten ikastolentzat. Lehenengo esperientzia integrala izan zen euskarazko ikas materialen sorkuntzan. Metodologia aldetik, irakasleak proposatu eta ikasleekin batera egin beharreko proiektu praktikoetan oinarriturikoa izan zen Saioka egitasmoa, originala eta berritzailea, euskara batuan idatzia, eta euskara arlo guztietan erabiltzeko pentsatua\nBildutako elkartasunaren zati bat herritarrei itzultzeko, 60.000 euroko sariaren zozketa 2021eko ekainaren 25ean egingo da notario aurrean.


Berrikuntza barik, irailean jokatuko dute Aramaioko IX. Rallysprinta - Aramaio - Goiena.eus\nBerrikuntza barik, irailean jokatuko dute Aramaioko IX. Rallysprinta\nMireia Bikuña 2010-07-27 10:34\nIrailaren 11n jokatuko dute Aramaioko IX. Rallysprinta. Hilabete eta erdi falta da, baina dagoeneko antolatzaileak hasi dira proba prestatzen. Ibarran hasita, Etxaguenetik Gantzagara egingo dute helmugara heltzeko. Errepidea 14:30ean itxiko dute, eta ordu bete beranduago hasiko dute proba.\n"Abuztua dago aurretik, eta ezer gutxi egin dezakegu. Hasi gara prestaketa lanekin", esan digu Azpikoracing antolatzaile taldeko kide Julen Agirrek.\nEz du aldaketarik izango iraileko probak, Aramaioko errepideetan lan dezente egiten diharduten arren. "Ez dugu uste arazorik izango dugunik. Lanean dihardute, baina ohiko ibilbidea egin ahalko dugula uste dugu", dio Agirrek. Hori horrela bada, 6,7 kilometroko ibilbidea egingo dute.\nIrteera puntua Ibarran egongo da. Handik Etxaguengo bidegurutzeraino aldapa gora egingo dute. Ondoren, Gantzagarako bidea hartuta, azken kilometroak aldapa behera egingo dituzte gidari guztiek.\nParte-hartzaile kopuruari dagokionez, daturik ez dute antolatzaileek. Izenemateak "azken orduan" egiten dituztela esan digute: "Oraingoz ez du inork izenik eman. Abuztu bukaeran edo irail hasieran emango dute izena gehienek". Iaz 60 gidarik eman zuten izena eta 2008an 68k. Tartean, etxeko gidariak (Inhar Amenabar eta Igor Orobengoa) eta kanpokoak (Vilariño anai-arrebak, Josetxo Zapiain Ruben gartzia eta Jose Labaka).\nIaz, Ander eta Angela Vilariño izan ziren azkarrenak Aramaion Subaru autoarekin, Jose Labaka eta Ruben Gartziaren aurretik.\nAzken bi urteotan –2008an eta 2009an– irailean egin dute Aramaioko Rallysprinta. Aurretik, baina, uztailean egiten zuten. Auzoetako jaiekin bat ez egiteko erabaki zuten data aldatzea. "Arazoak izaten genituen auzoetako jaiekin. Rallysprinta egiteko errepidea moztu beharra daukagu, eta jaietan ezinezkoa zen. Hori horrela, irailera atzeratzea erabaki genuen", esan digu Agirrek. Aldaketa onerako edo txarrerako izan den galdetzerakoan, zera esan digu: "Ez nuke esango hilabete aldaketak onerako edo txarrerako eragina izan duenik. Eguraldia da inportanteena. Iaz, euria egin zuen eta ikusle gutxiago egon zen. Dena den, irailean egiten dugunetik ikusleek eta gidariek ondo erantzun dute. Egia esan, ezin gara kexatu".


Euskal dantza berriz ere eskola eta plazara : Antxetamedia\nEuskal dantza berriz ere eskola eta plazara (2021-09-06 12:47:51)\nEuskal dantza berriz ere eskola eta plazara\nKemen dantza taldeko Adaxka hastera doa berriz. 2020ko martxoan euskal dantza ikastaroak pandemiarekin batera eten egin behar izan zituztenetik, Irun-Hondarribiko haurrek eta gazteek urte eta erdiko geldialdia pairatu behar izan dute euskal dantza ikastaroetan. Aurten, aldiz, 6 urtetik gorako haurrentzako ohiko ikastaroak antolatzeko baimena dute, pandemiari egokituak badira ere. Hondarribiko zein Irungo Txingudi ikastoletan eskainiko dituzte 6-8 urte bitartekoentzat. Eta Kemen dantza taldeak Urantzu frontoian duen egoitza berrian egingo dituzte handiagoentzat ikastaroak.\nMikel Heguy, Kemen taldeko kideak aitortu digunez, helduekin ez bezala, haurrekin pedagogia handia egin beharko dute. Urte eta erdiko hutsune baten ondotik, euskal dantzan hastapenak eginak zituztenek ere nekez lotu ahalko baitira berriz ohiko jardunera. Eta tartean hasi ez diren haur guztiak kontuan hartuta, kezka adierazi dute dantza elkartetik "belaunaldi galdu" baten aurrean ez ote garen aurkitzen.\nHala ere, giro euskalduna eskaintzen duten eskolaz kanpoko jarduera gutxi daude eskualdean. Eta dantza irrikan dagoen familia zabala da Kemen. Hala, Santomas, euskal ihauteriak, Hondarribia Dantzan edota Adaxkako 200 bat dantzariak bildu ohi dituen Amaia Kultur Zentroko urteko ekitaldiak itzuliko direlakoan daude. Belaunaldi berriek euskal dantza arnasberrituko dutelako itxaropenarekin ari dira ikasturte berria antolatzen.\nIzena emateko epea zabalik dute: adaxka@kemendt.com edota 688 920 160 telefonora deitu behar da.


Aldarri bat, ekimen ugari - Lasarte-oria - Txintxarri.eus\nAldarri bat, ekimen ugari\nTxintxarri Aldizkaria 2019-03-01 12:15\nEmakumearen Nazioarteko Egunaren harira, jarduera zerrenda oparoa antolatu dute bai Lasarte-Oriako M8 Asanbladak, bai Lasarte-Oriako Udalak, berdintasun aldarria hainbat egunetan ohi baino presenteago egon dadin\nHerriko mugimendu feministak Martxoaren 8an erakutsiko du bere indarra. Gauerdian hasiko da 24 orduko greba feminista, baina goizeko 11:00etan abiaraziko dituzte ekimenak. Karabana osatu eta herrian barrena ibiliko dira; 12:00etan, kalejira hasi arte. Grebaren ardatzei lotutako bost geldialdi izango ditu eta Kale Nagusian eserialdia eginda amaituko dute, 13:30ean.\nEguerdian, berriz, nork berak berea ekarrita bazkalduko dute Okendo plazan, 14:30ean. Jarraian, performance-a, mosaikoa eta irakurketa egingo dute. Arratsaldean, Donostiara joango dira Heteropatriarkatu kapitalistari planto! lelopean egingo duten herrialdeko manifestazioara. Antiguako tuneletik irtengo da, 19:00etan. Eguna kazeroladarekin amaituko dute, 22:00etan.\nAurretik, gaur bilera informatiboa egingo dute Emakumeen Zentro Zibikoan, 18:30ean. Bihar, berriz, argazki masiboa Okendon, 12:00etan.\nLasarte-Oriako Udalak eta Emakumeen Zentroak ere hainbat ekimen antolatu ditu martxoaren 8aren inguruan. Ohi bezala, egunean bertan, elkarretaratzea egingo dute Okendon, 12:00etan. Prestatutako egitaraua, ordea, hori baino askoz zabalagoa da. Pasa den asteazkenetik hilaren 15era luzatuko baita.\nGaur goizean egindako prentsaurrekoan, Jesus Zaballos alkateak adierazi du "gizarteak emakumeen eskubiden alde urratsak egiten jarraitzeko" beharra. Halaber, emakumezko lasarteoriatarrak deitu zituen greba feminista babestera.\nAntolatutako jarduerek berdintasuna izango dute ardatz; adin guztietako jendearteari bideratuak dira.\nTxikienentzat, bi hitzordu daude. Batetik, ostegunean, martxoak 7, Sorgina Txirulinak Emakume paregabeak eta berdintasuna ipuina kontatuko die 5 urtetik gorako haurrei. Haur liburutegian,18:00etan. Bestetik, hilaren 12an, Eidabe Taldeak Mari eta gaileta fabrika antzeztuko du kultur etxean, 10:30ean. Hiru belaunaldi ezberdinetako emakumeak lotzen dituen istorioa da.\nGaztetxoei dagokienean, berriz, 12 eta 17 urte arteko nerabeek Martxoaren 8ko kartel lehiaketara aurkeztutako lanak Emakumeen Zentroan ikusgai daude, 17:00etatik 19:30era. 8 kartel jaso dituzte aurten, iazkoen bikoitza. Haiek ikusi eta boza eman nahi dutenek, hilaren 6a arte dute. Izan ere, egun horretan, 18:30ean banatuko baitituzte sariak. Irabazlea 2020 Emakumearen Nazioarteko Egunaren kartela iznago da. Erakusketari lekua hartuko dio Ruta por el empoderamiento bildumak. Lanek dibertsitate funtzionala duten askotariko alorretako emakume ezagunen irudiak biltzen ditu. Xedea errealitate horiek ezagutaraztea da.\nBestalde, gazteen artean Emakumeen Nazioarteko Egunaren inguruko gogoeta sustatzeko hilaren 15ean solasaldia egingo dute Gaztelekuan, 18:00etan hasita. Ikus-entzunezkoak eta eztabaida batuko dituen saioa izango da.\nPubliko helduari bideratuta, hilaren 7an El sexo débil ha hecho gimnasia antzezlana, kultur etxean, 19:30ean. Alkateak emanaldia "babestu" eta kultur etxeko "aulki guztiak betetzera" deitu zituen herritarrak, bereizi egingo den antzerki taldeari urteotan egin duten lanarengatik "eskertza eta maitasuna erakusteko". Ondoren, Abend jatetxean afari herrikoia antolatu dute, 21:30ean. Izena emateko Emakumeen Zentrora deitu edo bertaratuta egin daiteke. Hilaren 9an, aldiz, IV. Zunba maratoia egingo dute Okendo plazan, 10:00etatik 13:00etara. 300 lagunek baino gehiago parte hartuko dute eta ohi baino emanaldi gehiago egongo dira. eta Hilaren 10ean, Jaunne Femme filmaren emanaldia, jatorrizko hizkuntzan azpidatziekin. Manuel Lekuona kultur etxean, 19:30ean.\nAmaitzeko, hilaren 15ean, Biyak Bat erretiratuen etxean, Sexijentziak askatuz antzeztuko du Bazen Behin Clown taldeak, 18:00etan.


Gizarte zibila, prozesuaren akuilu berriro | Mundua | Berria\nGizarte zibila, prozesuaren akuilu berriro\nMasek eta ERCk ez badute hauteskundeetara deitzeko akordioa lortzen, ANCk kanpaina berri bat iragarri du haiei hitza betearazteko\nCarme Forcadell, ANCko presidentea, artxiboko irudi batean. ANDREU DALMAU / EFE\n2015eko urtarrilak 11\nAlderdi politikoak ez badira gai Kataluniako prozesu subiranista blokeo egoeratik ateratzeko, gizarte zibilak esku hartu beharko du agintariei hitza betearazteko. Artur Mas presidentearen eta ERCren elkarrekiko sorgortasuna agerian geratu ostean iragarri du ANC Biltzar Nazional Katalanak ez dagoela horrela jarraitzerik: eginahal guztiak egingo dituela hauteskundeetarako akordioa lortu eta independentziarako prozesua berriz martxan jartzeko. Bestela, ohartarazi du Carme Forcadell ANCko presidenteak, «negargarria litzateke herrialde eta gizarte gisa; eta oso etsigarria, irailaren 11n [Diadako manifestazioan] kalera atera ziren edo azaroaren 9an botoa ematera joan ziren pertsona guztientzat». Mas eta Oriol Junqueras ERCko presidentea ez badira hauteskundeetara deitzeko ados jartzen, ANCk kanpaina bat abiatuko du, ziurrenik bihar bertan, akordio hori behartzeko.\nBi alderdi subiranista nagusien arteko negoziazioak trabatuta daude duela bi hilabetetik, azaroaren 9ko galdeketaren osteko urratsak adostu ezinik. Mas prest agertu da hauteskundeak aurreratzeko, eta ERCk estu hartu du haiek udaberria baino lehen egiteko. Bozetara aurkezteko modua eztabaidatzerakoan, ordea, erabat korapilatu dira. Bost bilera antzuren ostean, behin betiko erantzuna eskatu zion Masek ERCri herenegun, eta zerrendak osatzeko hiru aukera proposatu zizkion. Iluntzean, bazirudien biak ados jartzeko moduko akordio bat egin zutela, edo hala adierazi zuen, behinik behin, Marta Rovira ERCko idazkari nagusiak: zerrenda bereizietan aurkeztuko lirateke martxoko boz aurreratuetara, baina Masen hautagaitzak eramango luke «zerrenda nazionalaren» marka.\nPresaz deitutako agerraldiak erantzun are bitxiagoa jaso zuen: presidenteak mezu pribatu bat igorri zion Junquerasi, esanez horiek ez zirela proposatutako baldintzak, ez gobernuaren aldetik eta ezta erakunde zibilen aldetik ere. Bi agintarien arteko ika-mika ezin nabarmenagoak harridura eta haserrea sortu ditu mugimendu independentistan, eta batek baino gehiagok leporatu die benetan akordiorik nahi ez izatea.\nHorregatik, ANCk berandu baino lehen esku hartzea erabaki du. Forcadellek atzo erakundearen idazkaritza nazionaleko batzarrean azaldu zuenez, beste bilera bat eskatuko diete bi alderdiei ANCk, Omnium Culturalek eta AMI Independentziaren aldeko Udalerrien Elkarteak. «Ez dugu zerrendak osatzeko proposamen zehatzei buruz hitz egin; nahi dugun bakarra da akordioa lortzea, eta hauteskundeak maiatzeko udal bozen aurretik egitea».\nOstiral iluntzeko tupustekoaren ondotik, giroa nola edo hala baretzen saiatu da ERC: Junquerasek akordiorako aukera badela adierazi dio Masi prentsako artikulu baten bidez — Hemen gaude, presidente! izenburua ipini dio—, eta, zerrenden auzian kateatu ordez, hurrengo gobernuak independentziara heltzeko eman beharreko pausoen inguruan negoziatzeko eskatu dio. Antzera mintzatu da Rovira: «Inork ez dezala zalantzarik egin: hautagai independenteak ez dira oztopo izango akordioa lortzeko orduan».\nKataluniako presidentea estu dabil: hauteskundeak martxoan egin nahi izanez gero, hilabete honetan egin behar du deialdia; bestela, udazkenera arte itxaron behar luke gutxienez, eta ERCk harrapatuta dauka aurrekontuetatik. Era batera edo bestera, datorren astea erabakigarria izango da. Masek iragarrita dauka prozesuaren hurrengo urratsei buruzko argibideak emango dituela, ERCrekin akordioa lortu edo ez. Asteartean agertuko da hedabideen aurrera, gobernuko bileraren ostean; horren aurretik, alderdi eta erakunde subiranisten arteko beste batzar bat espero da, gutxienez.\n«Ez diogu gure asmoetariko bakar bati uko egingo»


Egunkaria: Berriak digitalak berrasmatzen | Martech Zone\nOtsailak 3, otsaila 2011 Osteguna, ekaina 18, 2015 Douglas Karr\nBlogeko mezu honetarako, atera eta iPad berria lortu nuen. Badakit, badakit ... nahiko aitzakia ahula da. Asko gure bezeroak iPad-ari buruzko galderak ere egiten ari dira, beraz, sakondu eta lanerako bikotea lortzeko garaia zen.\nEtxera iritsi bezain laster deskargatu nuen Egunkaria, Rupert Murdoch-en iPaderako bereziki diseinatutako albiste digitalen plataforma (atzo iragarri zen). Esperientzia bakarra eta benetan harrigarria da. Egunkari zaharra nintzenez, galdu nuen gauza bakarra egunkari paperaren usaina zen.\nEzaugarriak albisteen, bideoen eta webaren hibridoak dira eta tabletaren ezaugarri interaktiboak guztiz baliatzen dituzte. Argitalpeneko grafiko asko interaktiboak dira, bideoak eta publizitatea arretaz integratuta daude. Iragarkiak ezkutagarriak izan beharrean, iragarkiak esperientziaren zati dira atalen eta orrien artean irristatzen zarenean. Iragarkien tamainak kanpoko iragarkien muga guztiak urruntzen ditu.\nEgunkariak aldizkariaren sakontasuna eta kalitatea ditu, baina egunkari gisa egunero bidaltzen da eta webean bezalako denbora errealean eguneratzen da. Istorio, argazki, bideo, audio eta grafiko bikainak bizitzen dira zenbat eta gehiago ukitu, irristatu, ukitu eta esploratu ahala. Kirol atal pertsonalizatuak zure talde gogokoenen puntuazioak, argazkiak eta izenburuak jarraitzeko aukera ematen du, baita jokalarien txioak ere.\nEgunkariak lortu duena albisteen esperientzia berri eta pertsonalizatua da. Gure bezero asko bultzatzen ari gara, besterik gabe, askoz ere gehiago egitera beren gunea funtzionatzen mugikorreko eta tabletako pantailetan. Gailu hauek guztiz aprobetxatzeko asmakizun gehiago behar da ... orrialdetzea, pasatzea, bideoa eta beste interaktibitatea integratzea. Plataforma eta erabiltzailea ondo ulertzen duen web ekoizle bat behar du. (Bai, badakigu hor ez dugula gure blogarekin lortu ... horretan lanean jarraitzen dugu).\nHori garrantzitsua da merkaturatzaileentzat eta iraganean baliatu ditugun euskarrien mugak hausten ditu. Deitzeko Ekintzara (CTA) web orri sinplea bihurtze egunetara bihurtzeko egunetara zenbatuta daude. Erabiltzaileen pazientzia agortuko dugu geldialdiaren eta espero dugun portaeraren bidez. Gailu horiei esker, esperientzia paregabeak sortzea infinituki posible da ... tresna batzuk besterik ez ditugu behar atzemateko!\nThe Daily Apple-ren iTunes harpidetza zerbitzuaren bidez eta iPad App Store-ren bidez eskuragarri dago astean 0.99 $ edo urtean 39.99 $. Ez daukat zalantzarik harpidedun egingo naizenean proba amaitutakoan!\nTags: iPad berriakBerriakrupert murdochegunerokoaeguneroko berriak\n3 otsailak 2011, 8:26\nDoug, idatzi zenuen: "Egunkari zaharra nintzenez, galdu nuen gauza bakarra egunkari usaina zen." Indy Star-ek sojan oinarritutako tinta erabiltzen duenez, egunkari paperak usainik al zuen janari txinatarra eramateko?\n8 otsailak 2011, 1:38\nTeknikari moduan, ia dena elektronikoki digeritzen dut, baina nik ere maite dut egunkari inprimatua. Gainera, usainari, ezaugarri desberdinen zerrenda gehituko nioke papera hatz artean orrialdeak pasatzean.\n8 otsailak 2011, 9:10\nInterfazea maite dut, baina kazetaritzak nahi duena uzten du. Begiratu The Daily egunkariak jasotzen duen App Store iritzia. Esan beharra daukat, bat nator haiekin.


Koronabirusaren aurkako neurriak hizkuntza gutxituetan komunikatzeko • ZUZEU\nKoronabirusaren aurkako neurriak hizkuntza gutxituetan komunikatzeko –\nKontseiluak administrazio publiko guztiei dei egiten die herritarreneskubideak bermatzeko.\nEuropako Kontseiluko Adituen Batzordeak ohartarazi du herrialdeek ez dituztela sistematikoki partekatu koronabirusaren inguruko informazio eta jarraibideak Estatuko hizkuntza ofiziala ez den beste hizkuntzetan. Hala jakinarazi die ohar bidez Europako Kontseiluko Estatu kideei. Are gehiago, Batzordeak adierazi du gomendioak hizkuntza horietan komunikatzea oso garrantzitsua dela “eskualdeetako edo eremu urriko hizkuntzetako hiztunen ongizaterako”.\nPaul Bilbao Euskararen Gizarte Erakundeen Kontseiluko idazkari nagusiaren arabera txalotzekoa da Europako Kontseilutik etorritako gomendioa. Izan ere, “horrelako egoera batean herritarrei helarazi beharreko mezu, ohar eta gomendio guztietan oinarrizkoa da eskubideen bermea egikaritzea. Eta, gurean ere ohartzen ari gara hainbat administraziotatik euskaldunon eskubideei muzin egiten ari zaiela”.\nKontseiluko eledunak adierazi du, Hego Euskal Herriari dagokionez, Eskualdeetako edo Gutxiengoen Hizkuntzen Europako Gutuna berretsi zuela Espainiak, eta ondorioz, Estatuak herritarrei begirako informazio guztia Estatukoa ez beste hizkuntza ofizialetan helarazi beharko lukeela. “Gogoratu behar dugu oinarrizko eskubidea den osasun-asistentzia jokoan dagoela, eta beraz, botere publikoek arreta are handiagoa jarri beharko lukete”, adierazi du Bilbaok.\nHorretaz gain, Europako Kontseiluak kezka agertu du Estatu batzuek sareko irakaskuntzara edo telebistaren bidezko irakaskuntzara jo dutenean, irakaskuntza hizkuntzara edo hizkuntza ofizialetara mugatzen dutelako, hezkuntza eskualdeetako edo eremu urriko hizkuntzetan jaso ohi duten ikasleen beharrak kontuan hartu gabe. Ikuspegi hori Gutuneko konpromisoen aurkakotzat ez ezik diskriminatzailetzat ere jo daiteke. “Gurean, Espainiako telebista publikoak hartu du bide hori, eta gaztelania ez beste hizkuntzei ez die inolako tokirik egin”, gaineratu du Bilbaok.\nGauzak horrela, Kontseiluak Europako Adituen Batzordeak egindako eskaera zabaltzeko konpromisoa hartu du: “Batzordeak gonbita egin nahi izan die Estatuei salbuespenezko osasun krisi honi aurre egiteko politika eta jarraibide berriak prestatzerakoan gurea bezalako hizkuntzak (eta hiztunak) kontuan hartzeko; eta geuri badagokigu gomendio hauek publiko egin eta botere publikoei helaraztea” azaldu du Kontseiluko eledunak.\nHizkuntz Eskubideen Behatokiak herritarren hizkuntza eskubideen urraketen inguruko kexa gehiago jaso ditu. Agurne Gaubeka zuzendariaren arabera, azken egunotako krisi egoera honetan gora egin baitu euskaldunekiko axolababekeriak: “Hainbat esparrutan gertatzen ari dira urraketak, osasunaren eremuan informazioa gaztelania hutsean jasotzea, segurtasun-indarrek herritarrak gaztelaniaz egitera behartzea, langileentzako oharrak gaztelania hutsean, administrazio publikoetako departamentu batzuetatik mezuak gaztelania hutsean… Azpimarratzekoa ere bada justizia administraziotik abokatuen elkargoetara iristen ari diren zirkularrak gaztelania hutsean daudela. Askotariko kexak izan dira, baina ondorio bakarra: herritarrei ez zaie informazioa euskaraz helarazten”.


Inauteri ofizialen aurreko larunbatean ospatzen dira Aranoko karnabalak\nTradizio handiko festa egun honetan etxez-etxeko puska biltzea egiten da goizez. Bazkal ondoren, berriz, Aranoko zahagi dantza. Lehen beti gizonezkoek dantzatu arren, aspaldidanik neska zein mutilek parte hartzen dutelarik.\nAntolatzailea: Herriko Festa Batzordea\nOhitura zaharrari eutsiz, kopla kantari ibiltzen dira auzoko bi talde, auzoko etxeetan zehar.\nAntolatzailea: TXIRRITA eskola eta UR-MIA solas elkartea\nSanta Ageda bezperan, ohitura zaharrari eutsiz, kopla kantari ibiltzen dira herritarrak.\nInauteriak Igandetik asteartera ospatzen dira inauteriak. Igandean, umeen eguna, arratsaldez umeen zahagia (Ikazkina, gure inauterietako personai protagonista). Astelehenean, mozorroak baserriz baserri ibliliko dira eta herrian konpartsa, herri bazkaria, jokoak umeentzako… Asteartean, goizean zehar mozorroak, dantzak etxez-etxe eta arratsaldez, zahagia. Gauetan, berbena.\nMartxoaren 4 Inauterietako kontuk egiteko eguna Mozorroen bazkaria eta gauean kontzertuak.\nSanta Ageda koruak\nSanta Ageda bezperan bere omenez koplak kantatzen dituzte abesbatzek kale eta auzoetan.\nAntolatzailea: Ohitura Zaharrak Abesbatza.\nInauteri-konpartsa da, erreginarekin, gurdi apaindu, zaldun eta batez ere XIX mendean Sarriegik egindako doinuak jotzen dituzten zingaroekin, zartagin, galdara, burruntzali eta mailuz horniturik.\nAntolatzailea: Elur Txori elkartea.\nInauteri aurreko igandean\n“Iñude eta artzainak” konpartsa\nKale buelta eta antzerkia: iñudeek txertoa jartzera eramaten dituzte haurrak, eta ondoren, udaletxeko agintarien aurrean aurkezten dituzte erregistroan izena emateko. Garai hartako janzkerarekin.\nAntolatzailea: Urumea ikastola.\nHernaniko Musika Bandak udaletxeko arkupetan eskaintzen duen kontzertua.\nTxarangak, mozorro festa, erraldoi eta buruhandien konpartsa, axeri-dantza…\nHerri krosa: Hernaniko sagardotegi gehienak eta hainbat auzo igaroten dituen 10 km inguruko lasterketa.\nAntolatzailea: Hernaniko Udala.\nOtsaileko, martxoko eta apirileko asteburuetan\nHernaniko hirigune historikoa Euskal Herriko interes historiko-artistikodun guneetako bat da.\nEsperientzia: “Sagardoa historian zehar. Erdi aroko Hernani ezagutzeko ibilbidea”\nErdi aroko Hernani ezagutzeko eta sagardoaren kulturan murgiltzeko aukera: bisita gidatua hirigune historikoan + sagardo dastaketa sagardotegian + bazkari sagardotegian.\nAntolatzaileak: Donostialdea Turismogunea eta Hernaniko Udala\nAntolatzailea: Guraso Elkartea\nPunta-puntako bertsolarien emanaldia.\nAntolatzailea: Hernaniko Bertso Eskola\nTxotx denboraldiaren inaugurazio ekitaldia\nSagardotegi denboraldia aurkezteko festa herriko plaza nagusian: txalaparta, gonbidatu ospetsuak, sagardoa, pintxoak, kale animazioa…\nAntolatzailea: Txotx Batzordea\nOharra: Txotx denboraldia apirila bukaera arte da.\nHernaniko Udalak atseden gune hau jarri du autokarabanan bidaiatzen dutenen esku, gure herria garraiobide horretan bisitatzen duten guztientzat. Ongi etorri Hernanira!\n- Aparkalekua erabili ahal izateko Udaltzaingoan aparkatzeko txartela jaso behar duzu. Bertan ibilgailuaren matrikula eta autokarabanen gunean egingo den egonaldiaren datak zehaztuko dira.\nTxartela ibilgailuaren aurrealdean kristalean ondo ikusteko moduan jarrita egon behar du\negonaldiak iraun bitartean.\n- Udaltzaingoaren bulegoak 24 orduko ordutegia du eta bertan, aparkatzeko txartelarekin batera, Hernani herriari buruzko esku orria jasoko duzu.\nUdaltzaingoaren bulegoaren kokapena: Agustindarren plaza 6 - 1. solairua Tfn: 092 edo 943 24 89 00\n- Autokarabanentzako gune honetan gehienez 5 gaueko egonaldia egin ahal izango da.\n- Ezingo dira autokarabanatik aulkiak, mahaia, barbakoa, etab. Bezalako elementuak atera eta, halaber, debekatua dago aparkalekuan kanpatzea.\nKanpatzea izango da ibilgailuaren perimetroa gainditzen duten elementuak zabaltzea, toldoak\n- Atsedengunea beti garbi mantenduko da. Betetzeko eta husteko bornea erabiltzean, ez isuri\nlikidorik arketatik kanpo. Zaindu dena garbi gera dadin. (2)\n- Atsedengune honetan debekatua dago autoak garbitzea. (2)\nArauak betetzen ez badira, dagozkion santzioak ezarriko dira.\n(1) 178/1989 Dekretua, uztailaren 27koa, Euskal Herriko Kanpinen Antolaketari buruzkoa.\n(2) Herritarren elkarbizitza eta bide publikoaren erabilera eta garbiketa arautzen duen udal ordenantza.


Gaixo daude presoen aldeko manifestazioa Gasteizen maiatzaren 6an | Berriak Politika | EiTB\nGaixo daude presoen aldeko manifestazioa Gasteizen maiatzaren 6an\nBi hileko bizi itxaropena izan arte Espainiak ez du preso gaixorik askatuko\nGaixo larri dauden presoak libre uztea aldarrikatu du Sarek\nLarriki gaixo dauden presoen eskubideekiko errespetua eskatu dute Gasteizen\nMilaka pertsona manifestatu dira larunbat arratsaldean Gasteizko kaleetatik zehar, larriki gaixo dauden presoak aske gera daitezen eskatzeko, Sare plataformak deituta.\nJoseba Azkarraga Sareko bozeramaileak manifestazioaren aurretik adierazi duenez, gaurko ekimenaren xedea Espainiako Gobernuak aplikatzen duen espetxe-politika "mendekuzalea" salatzea izan da.\nManifestazioa Iparralde gizarte etxetik abiatu da 'Larriki gaixorik dauden euskal presoak etxera!!!' zioen pankarta baten atzetik, eta Arabako hiriburuko Foru plazan amaitu da. Protestan, besteak beste, EH Bilduko ordezkaritza batek parte hartu du, eta haren buru Maddalen Iriarte Eusko Legebiltzarreko bozeramailea joan da.\nAzkarragak gaitzetsi egin du bi hilabeteko bizi itxaropena besterik ez izan arte presoak espetxetik ez ateratzeko Espainiako Gobernuaren erabakia. Izan ere, Gobernu espainiarraren aburuz, larriki gaixo dauden presoak espetxetik ateratzeko "presoaren heriotza gertatzeko arrazoizko ziurtasuna bi hilabete baino gutxiagokoa" izan behar da.\nSareko bozeramaileak salatu duenez, jarrera horrek garbi erakusten du Rajoyk zuzentzen duen gobernuaren "gizatasun falta" "presoak bizirik eta etxean nahi ditugu. Epai batek askatasuna ken diezaieke, baina ez bizitza", gaineratu du.\nAldi berean, Azkarragak gogoratu duenaren arabera, gizarte zibila izan zen "ETA armagabetzeko prozesua gidatu zuena"; horrenbestez, sinetsita agertu da euskal gizartea izango dela berriro "benetako bake prozesua" gauzatuko duena. Esan duenez, "aurtengoa izango da gatazkaren adar guztiak konponduko diren urtea", eta horien artean kokatu du presoen egoera.


Batua: jarrera bat | EIBZko liburutegia\nBatua: jarrera bat\nAlberto Barandiaran / 2013-04-03 / 576 hitz\nAkiles orpotik soilik zen hilgarri. Akiles hilda, orpazurdak minik ez…» idatzi zuen asteazkenean Anjel Lertxundik, eguneroko Hitz beste sailean. Ondo ulertu banion, bere alea utzi nahi izan zuen Juan Luis Zabalak 31 eskutik blogean euskara batuari buruz jarritako eztabaida zaharberrituan, gazteen jarrera dela eta. Ondo ulertu banion, Lertxundik esan nahi zuen euskararik gabe, akabo mina, akabo arazoa. Hori dela ezbaian dagoena, ez hainbeste orpazurda edo krokodilo edo Zipre edo Danimarka idatzi behar dugun beti Akilesen taloia eta kokodrilo eta Txipre eta Dinamarka esan baldin badugu ere; arazoa ez dela, ez hainbeste, erabakitzea ondarrutarrak euskara batuan hizketan entzutea munduko gauzarik tristeena den edo ez, edo maskaradak batuaz kantatzea aldrebeskeria lotsagarri eta gatzipekoa izango ote zen, halako atentatu barkaezina herri kultur ondasunaren aurka, ezpada arazoa dela ondarrutarrekin erdaraz egin behar izaten dutenena, hain zuzen ere euskara estandarra ikasi ez dutelako, edo, askoz larriagoa dena, laster ez dela egongo maskaradak euskaraz —ez zubereraz ez batuaz— egiteko gai izango den belaunaldia.\n«Aurten pausatü zauku maskaraden xoria / bihar joanen heganez, hedatzen errepika» kantatzen zuten Gamere-Zihigako gazteek, Larraineko Etchemaïte jantokiaren aurrean, joan den apirilaren hasieran, maskaradako barrikadak amaitu eta arratsaldeko predikua zabaldu aitzin elkarrekin arnasa hartzen zuten bitartean, Ricardak eta Pastisak barra-barra. Folklore galdutzat ematen genituen doinuak kapera batean bagina bezala entzun genituen, amiñi bat lehenago, Carricaburu ostatuko eskaileratik.\nEz, eztabaida ez da batua.\nHerri euskaldun petoetako gazte jende molde baten artean zabalduxe omen dagoen estandarrarekiko destaina hau ez da, ezin da izan, 70eko hamarkadako hura, erreakzionarioen eta iraultzaileen artean piztu eta urte luzez iraun eta arrakala sakonak ireki zituena: alde batetik, mintzaira tradizionala, linguistikoki kontserbadorea, geografikoki zatikatua eta ahozko moldeen menekoa nahi zutenak; bestetik, hizkuntza etorkizunerako malgua, idazkerarako baliagarria, eta hiztun komunitatearendako integratzailea amesten zutenak. Ez, ezin da bera izan.\nOraingoa besterik da, intsumisio kultural antzeko zerbait.\nMartxelo Otamendik ondo esplikatu zuen, iganderoko Enbaxada bila zutabe partekatu horretan, hainbaten buruan dagoen galdera: tamainakoa ote den Euskal Herriko proiektu nazionaletan kulturgileek duten pisua. Politikaren esparrutik datozen eragileak eraginkorragoak eta pragmatikoagoak izanda ere, kultur giroko jendearen ekarpenen garrantzia nabaria dela proiektu askoren atzean. Eta horrek kalte egin ote duen: filosofia asko, baina praktika gutxi. «Ez nau sekula asebete azalpen horrek» zioskun egunkari honetako zuzendariak, «iruditzen zaidalako kulturgileengatik ez balitz gure proiektu asko, gure amets asko, oraindik egin gabe egongo liratekeela».\nKultur arloko eragileak aritu ziren, buru belarri, 60ko eta 70eko urteetan, euskararen iraupenerako ezinbestekotzat jotzen zuten estandarraren atzean. Zerrendari begirada bat bota eta Txillardegi, Aresti, Davant, Mitxelena, Satrustegi, Lafitte… ateratzen dira. Eta, bitxia bada ere, euskararen iraupenerako ezinbestekotzat jotzen zen proiektuaren kontra hain zuzen ere politikaren esparruetakoak aritu ziren sutsuen.\nJakina, kulturari dagozkion planteamenduak ez baitira hain zirt edo zart egitekoak, zalantza gehiago sortzen dituzte. Interpretazioak berezkoak dituzte, bide desberdinak korritzen dituzte, bide kontrajarriak batzuetan ere bai, eta ez dira, beraz, politikariek hainbeste maite dituzten titular handien zaleak, «baina» eta «ordea» ugari baitituzte. Amaierako mugarriak are urrunago uzten dituzte beti, helburuak lausoagoak dira beti kulturan, politikan baino. Kulturak kontzientzia bat eskatzen du horregatik. Eta ez da erosoena izaten, ezta errazena ere.\nGamere-Zihigako gazteen mihia beste hizkuntza batek dantzatzen zuen Bergarako, Hondarribiko, Lekunberriko, Iruñeko jendearekin hitz egiten hasten zirenean, apirilaren hasieran, Larraineko Etchemaïte ostatuaren atean. Zuberera, baina batutik gertuagoko zuberera. Ahalegina zegoen, nola esan, haien eta gure aldetik. Komunikatzen ginen. Tristea? Ez nuke esango.\nUste dut horixe dela batua: ez orpazurda, ez Zipre, ez kokrodilo; zuberotarrek eta Bergarakoek elkarren berri euskaraz izateko aukera ematen duen kodea. Jarrera bat, horrela esatea zilegi bada.\nUste dut horixe zela estandarra abian jarri zutenen asmoa.\nKategoria Berria egunkaria, Hizkuntza, etiketak 2013, Alberto Barandiaran, Anjel Lertxundi, Berria, Hizkuntza, Juan Luis Zabala by liburutegia. Gorde lotura.


Donostiako Sustapena - Fomento de San Sebastián - Donostia buru duen Surfaren Hirien Munduko Sarea Panamerikar Jokoetan aurkeztu da\nHome Gaurkotasun-albisteak Berriak Donostia buru duen Surfaren Hirien Munduko Sarea Panamerikar Jokoetan aurkeztu da\n(Argazkian: Karin sierralta, ISA-ko lehendakariordea, eta Euken Sesé, Donostia Sustapeneko arduraduna)\n2019ko Joko Panamerikarren nazioarteko kirol-ekitaldia egiten ari dira Liman (Peru), eta bertan Surfaren Hirien Munduko Sarea (WSCN) aurkeztu dute Amerikako surfeko erakunde nagusietako ordezkarien aurrean. Modu horretan, sarearen garapen-eredua aurkeztu nahi izan dute, tokiko jarduera ekonomikoa, industria, turismoa eta enplegua bultzatzeko helburua baitu surfaren bitartez, ideien ezagutzak eta proiektuen lankidetzak trukatuaz surfeko hirien artean. Halaber, topaketak balio izan du Peruko Miraflores hiriarekin lehen harremanak izan eta WSCN Sarean sartzeko aukera aztertzeko.\nDonostiako Sustapeneko kudeatzailea den Euken Sese arduratu da PASAko (Surfaren Panamerikar Elkartea) batzordearen aurrean Donostiatik koordinatzen den WSCN Sarea aurkezteaz. Topaketan, Surfaren Hirien Nazioarteko Sarearen estrategia eta helburuak ez ezik, Sarea osatzen duten 14 kideak eta bertatik kudeatzen ari diren proiektuak eta gaiak ere azaldu ditu.\nPASAk surf jarduera antolatzen, sustatzen eta arautzen du Amerikako lurralde osoan. Elkartutako erakunde bakoitzarekin batera lan egiten du surf kirola hobetzeko dagokion herrialdean, nazioan edo lurraldean, eta elkarteak erakunde pribatu edo gobernuko erakundeen aurrean egiten dituen era guztietako kudeaketetan parte hartzen du.\nEra berean, Karin Sierrarekin, ISAko lehendakariordearekin (1964an sortutako International Surfing Association), biltzeko aukera izan du. Erakunde hori Nazioarteko Batzorde Olinpikoak onartu zuen Surferako Munduko Gobernuaren Agintari moduan.\n2019ko Panamerikar Jokoetan 6.700 atleta biltzen dira, eta 39 kirol eta 61 diziplinatan parte hartuko dute. Horien artean, 22 Tokion 2020an egingo diren Joko Olinpikoetarako sailkatzeko izango dira. Oraingoan, lehen aldiz, surfak lehiaketako kirol moduan parte hartuko du, 16 herrialdetako 88 atletarekin. Probak Punta Rocasko hondartzako kirol-gunean egingo dira. Kirol-gune horretan, 700 lagunentzako harmaila finkoko tribuna bat dago eta 750 ikuslerentzako azpiegitura, denboraldi batekoa, jarriko da uztailaren 29tik abuztuaren 4ra egingo den lehiaketa-egunetan.\nSurfaren Hirien Munduko Sarea (WSCN) aberastasuna sortzeko jarduera bezala surfa garatzeko estrategia duten hirien arteko lankidetza-sarea da. Europako, Amerikako, Afrikako eta Ozeaniako hamalau surf hirik osatzen dute; hots, tokiko lehiakortasuna hobetu eta surfaren sektorean berrikuntza irekiaren bidez enplegua sortu nahi dutenek. Parte hartzen duten hiriek ezagutzak partekatzeaz gain, trukeak egin eta toki-mailan surfaren inguruan aberastasuna sortzen duten sinergiak eta ideia berriak sortzen dituzte. Une honetan, sarea honako hiri hauek osatzen dute: Arica (Txile), Santos (Brasil), Montañita (Ekuador), Huanchaco (Peru), Donostia (Espainia), Durban (Hegoafrika), Lacanau (Frantzia), Gold Coast (Australia), New Plymouth (Zeelanda Berria), Viña del Mar (Txile), Mafra (Portugal) eta Viana do Castelo (Portugal).


PAILAPE: urtarrila 2017\nUrtarrilean 3 ikaslek urteak bete dituzte: Ibaiek urtarrilaren 8an, Xarek 9an eta Leirek 28an. Zorionak guztioi eskolako ikasle, irakasle eta gurasoen partez!!!\nUrtarrilaren 27an jolas kooperatiboen beste saio bat izan genuen arratsaldean. Adin guztietako ikasleak nahastuta 4 jolas desberdin osatu genituen: Marrazkia, zubi mugikorra, enredatuta eta izarraren jolasa. Hemen dituzue argazki batzuk:\nEgilea: Agiña ordua: 16:36 iruzkinik ez:\nIrakurketa partekatua urtarrilak 27\nOstiralean urtarrilak 27 irakurketa partekatuko beste saio berri bat osatu genuen. Hirunaka eta adin ezberdinetako ikasleak nahastuta irakurketa lantzen aritu ginen. Hemen dituzue argazki batzuk:\nOstegunean urtarrilak 19 eskolako ludotekan danborrada egin genuen. Burrunba handia atera genuen eta danbor hotsak ia Aginaga guztian entzun ziren.\nHemen dituzue egun horretako bideotxo batzuk. Ea zuen gustukoak diren!!\nAurreko astean urtarrilak 12 eta 13an Haur eta Lehen Hezkuntzako ikasleak bertsolaritza lantzen aritu ginen. Doinu, puntu eta errima artean aritu ginen eta asko ikasi genuen. Hemen dituzue saio hauetako hainbat argazki:\nEgilea: Agiña ordua: 13:00 iruzkinik ez:\nEnpatia lantzen jarraituz\nKaixo gaur urtarrilak 17 LHko 1-2.mailako ikasleekin enpatia lantzen jarraitu dugu. Hainbat jarduera desberdin egin ondoren gaur taldekako lantxo batzuk prestatu ditugu. Ea gorputz adierazpenarekin zerikusia duten lan hauek gustuko dituzuen:\nEgilea: Agiña ordua: 12:17 iruzkinik ez:\nAlejandro Tapiaren omenez\nJakingo duzuen bezala 2016 urtearen amaieran berri triste bat izan genuen, Alejandro Tapia Aginagako eskultore eta margolaria hil egin zen. Gure eskolarekin hartuemana izan zuenez gero eta herritar ospetsu bezala bere omenez LH-ko ikasle bakoitzak marrazki bat egin du eta gelaka bina argazki dituzue oraingoan ikusgai:\nEgilea: Aginaga ordua: 12:25 iruzkinik ez:\nEgilea: Agiña ordua: 12:25 1 iruzkin:\nGorputzaldiak Gorputz Hezkuntzan\nKaixo denoi!!! Hemen gara bueltan pilak kargatuta eta lan egiteko gogoz.\nGaur Gorputz Hezkuntzako saioan LH 1-2.mailakoek Gorputzaldiak izeneko unitatea lantzen hasi dira. Gorputz adierazpena eta sentimenduak landuko ditugu unitate honetan zehar. 1.saioan enpatia lantzen hasi gara, hau da, bestearen lekuan jartzea eta hainbat ariketa desberdin egin ditugu. Hemen dituzue bideotxo pare bat. Ea zuen gustukoak diren:


Errazagoa da dantza egitea — Eibar.ORG | Eibarko peoria\nHemen zaude: Hasiera / Blogak / Dantzing / Errazagoa da dantza egitea\nErrazagoa da dantza egitea\noier_a 2007/07/27 10:01\nSan Fermin eguna da, eta ez gaude ez Iruñean ez Lesakan, baina dantzan ari gara. Miranda do Douron gaude, Portugalen, makila-dantzen nazioarteko jaialdi batean. Miranda inguruko pauliteiroak eta Zamorako paloteoak dira nagusi jaialdian, eta gu urrutitik iritsitako euskaldun exotikoen papera egitera etorri gara. Gure emanaldia bukatu eta zenbait ikusle hurbildu zaizkigu egin ditugun dantzei buruz galdezka. "Zer esan nahi du egin duzuen ezpata-dantzak? Guda-dantza bereziren bat al da?" galdetu dit batek. "Emankortasunarekin zerikusirik al du?" besteak.\nPortugalera joan gabe ere, ezkontza batean dantza eginez gero ohikoa da gonbidatuetako bat hurbiltzea eta "aizu, azalduko al diozu gure Albaceteko lehengusuari zer esan nahi duen aurreskuak?" Gure dantzek esanahai magiko eta mistikoen gordailu direla sinestarazten lan handia egin dugu dantza taldeetatik. Are gehiago, tradizionalari exotikoa gehitzen badiogu musika zelta egiten dutela dioten zenbait talderen iruditeria osoa martxan daukagu: errito paganoak, sinbolo ezkutuak eta arte primitiboaren superbibentziak.\nEz dut ukatuko superbibentziarik dagoenik gure dantzetan. Ensaioak gogorrak dira, izerdia majo isurtzen dugu, makilakadek minberak uzten dituzte hatzak, eta koreografiaren joan-etorriak sasi artean galtzen direnean, oxigenoa urritzen hasten da burmuinetan eta esku eta oinen koordinazioak kale egiten du. Heroiek bakarrik segitzen dute aurrera, superbibienteek.\nZahar itxura badute ere, erne, XXI. mendeko gizartearen eta kulturaren emaitza dira gure dantzak. Bai, tradizio zaharren ondorengoak dira; ustez behintzat, zenbait kasutan, aspalditik datozen tradizioak dira. Egia esan gehienak egozten dieguna bainodezente berriagoak dira, baina hori beste baterako utziko dugu. Geniona, aspaldiko tradizio batzuen ondorengo ditugu zenbait dantza, etengabe egokitzen eta eraldatzen joan arren, zahar itxurako osagai batzukin funtzionatzen jarraitzen dutenak. Baina egungo gizartean ekoiztu eta kontsumitzen dira, beraz, egungo kulturak eragiten die, beste edozeini bezala. Eta esanahiak ere egungo jardueran eman nahi dizkiogunak ditu. Zer esan nahi duen ezkonberriei egindako aurreskuak? Ba norbaitek ordaindu duela hori egiteko. Ados, horrelako gordin esatea ez da batere erromantikoa. Izan daiteke dantzariak lagun dituela eta horrela zoriondu nahi izan dituela ezkonberriak. Besterik ez? Bai, noski, bakoitzak erantsi nahi dion guztia. Eta erantsi nahi ez diona ere bai.\nIdeia eta kontzeptu abstraktuak eraiki eta komunikatzeko erabiltzen dugun funtsezko tresna azaleratu ziguten Lakoff eta Johnson-ek: metafora. Hizkuntza bidezk komunikazioa metaforaz josita eta metaforen gainean eraikita badago, dantza komunikazioa sinbolikoa da goitik behera, eta metaforan hezurmamitzen da bere adierazteko gaitasuna.\nBeste garai batzuetan sortu eta eraldatu zituzten arrazoi eta esanahiak fosilduta aurki litezke tradiziozko dantzetan. Koreoarkeologia jarduera erakargarria da eta emaitza irudimentsuak eskaintzean ditu, gure historiara hurbiltzeko aukera ematen digu\_neta aurrera egiteko bideak irekitzen dizkigu. Asko gara horrelakoekin gozatzen dugunak. Ruperrek kantatzen duen bezala "Nik ere, gauza orotarik, gauza erabiliak ditut gehien maite". Baina orain eta hemen dantzatzen denak, orain eta hemen du zentzua eta esanahia, eta horixe da biziarazten duena. Ez da erronka makala hori hitzetan jartzea, alegia, 2007an ezpata-dantzan ari garenean, zer adierazi nahi dugun eta, ikusleak zer ulertzen duen hautematea eta hitzen lengoaiara ekartzea. Errazagoa da dantzan aritzea.


Mozzarella: Bufalo-esnezkoak garestiagoak dira baina ez hobeak [3tik 1. orria] | Aldizkaria | EROSKI CONSUMER\nMozzarella: Bufalo-esnezkoak garestiagoak dira baina ez hobeak\nEra tradizionalean eta bufalo-esnez eginiko mozzarella gaztak behi-esnez eginikoak baino garestiagoak dira baina gantz gehiago eta kaloria ugariago daukate eta ez, ordea, zapore hoberik\nMozzarella gazta italiarra hastapenean bufalo-esnez egiten bazen ere, egun, entsalada, lasagna, kaneloi eta pizzen prestakuntzetan ohiko osagai bilakatutakoan, aski kontsumo masiboko produktu bihurtu da eta behi-esnez egitea ere onartua dago. Bufalo-esnearen ekoizpena urria denez, garesti gertatzen da: bufalo batek egunean bederatzi bat litro ematen ditu, behiaren herena, kasik. Mozzarella gazta onak hiru baldintza bete behar ditu: urtzea, luzatzea eta gainerretzean ongi erantzutea. Labean berotzean urtu egiten da, malgu bihurtzen da eta horri esker egin da preziatua gazta hau. Esne pasteurizatuz eginiko produktua denez (ez da esteril, mikrobio-eduki ñimiño bat izan dezake-eta), mozzarella hotzetan kontserbatu behar da.\nOraingoan aztertu diren bost mozzarella horien pisuak 112 gramotik (Président) 150 gramoraino doaz (ABC). Bat izan ezik (ontzian 15 bolatxo baitaude), bola bakar gisa merkaturatzen dira. Prezio batetik bestera alde handiak daude: kiloko, 7 euro baino gutxiago merkeena (Latbri) eta 19 eta 21 euro, kiloko, (Galbani Santa Lucía eta ABC) beste muturrekoak. Garestienak. bufalo-esnez eginikoak dira eta gainerakoen (Galbani Santa Lucía behi-esnezkoa eta President) prezioak ertainak dira: 12 euro eta ia 14 euro kiloko.\nAnalisi mikrobiologikoaren emaitzek erakutsi dutenez, bost laginen egoera higieniko-sanitarioa zuzena da; horixe bera exijitu behar zaio produktu horri, fresko dela (bertako mikroorganismo patogenoen toxikotasuna desegiteko xedez) tenperatura handietara berotu gabe kontsumi baitaiteke.\nEtiketari dagokiola, araua xedatutakoa lau laginek betetzen dute. Latbri-k, bere aldetik, bi irregulartasun egin ditu: ez du adierazi bufalo-esnerik, nahiz eta horixe daukan (dena den, presentzia ñimiño hori borondatez kontrakoa izan liteke): bufalo-esneak behiarenak baino prezio altuagoa eta ospe handiagoa duenez, ez litzateke bidezkoa izango bera jarri eta kontsumitzaileari horren berririk ez jakinaraztea. Latbri laginaren beste arau-urraketa: izendapenean ez du adierazten gazta freskoa dela.\nCodex Alimentarius batzordeak (derrigor bete beharrekoak ez diren elikadurari buruzko arauak eratzen dituenak) dioenez, mozzarella behi- zein bufalo-esnez egin daiteke. Galbani Santa Lucía eta Président laginek, beren osagaien zerrendetan "esnea" baizik ez dute adierazten, behi edo bufalo-esnea den zehaztu gabe. Arautegiak dio mozzarella gaztaren etiketan "esnea" adierazten denean, beti behi-esneari dagokiola eta, hortaz, ez du derrigortzen "behi-esnea" zehaztera. Horrenbestez, lagin horiek ez dute araua urratzen, baina behi-esnea darabiltela zehaztea komeniko litzateke. Galbani Santa Lucía bufalo-esnezkoak eta ABC laginak Lazio Behereko Campania (Italia) eskualdeko "Mozzarella di bufalo Campana" jatorrizko izendapena dute. Kalitatearen eta prezioaren arteko erlazio egokia Latbri da, merkeena bera baita (7 euro baino gutxiago, kiloko). Osaketa aldetik besteen pareko da eta, areago, zenbait baino hobea (proteina gehiago eta gatz gutxiago), dastatze-proban ez da nabarmentzen baina horixe gertatzen zaie gainerako laginei ere. Bufalo-esnezkoek emaitza hobeak emango lituzketela espero bazen ere, dastatzaileek (produktu hau kontsumitu ohi duten hogeita hamar pertsonak) ez zuten alde nabarmenik atzeman kolore, usain, zapore, trinkotasun edota bukaeran.\nBufalo-esnezkoek, gantz eta kaloria gehiago\nMozzarella gazta freskoa da eta, eginiko azterketaren arabera, batez beste edukiaren %62 ura du, %20 gantza, %16 proteina eta %1 karbohidratoak; batez besteko kopuruez ari garela, 245 kaloria dituzte, ehun gramoko. Gantz gehien duten bi laginak bufalo-esnezkoak dira: ABC (%25) eta Galbani Santa Lucía Bufalo (%21). Gantz gutxien (%13) eta kaloria gutxienekoa (197 kaloria ehun gramoko) behi-esnezko Président da. Behi-esnezko beste bi mozzarella horiek (Latbri eta Galbani Santa Lucía) antzeko gantz-edukia (%19 inguru) eta kalori ekarpena dute (240-250 kaloria ehun gramoko). Gazta hau, gainerako guztiak legez, tamainaz gehitzen ez bazaizkie janariei, plateraren balio kalorikoa izugarri altxatzen du.\nGantz kopuru horretatik bi herenak saturatuak dira (osasunari gutxien komeni zaizkionak); proportzio horretan (%65 inguru) dabiltza lagin denak.\nBehi-esnez eginiko mozzarella gaztek, ordea, nutriente bat ugariago daukate: proteina-edukia, batez beste, %18 da behi-esnezkoetan eta %13 bufalo-esnezkoetan. Estraktu lehorrarekiko gantz kopuruari dagokiola eta arauak xedatua duenarekin konparatuz, Président erdi gantzatsua litzateke, Latbri ia gantzatsua, Galbani Santa Lucía biak gantzatsuak eta ABC estra gantzatsua.\nGantz kopurua gazta batetik bestera dezente aldatzen bada ere, horien profila berdintsua da denetan eta ez du ia zerikusirik esne-motarekin: %64tik (Galbani Santa Lucía, bufalo-esnezkoa) %68ra arte (ABC, bufalo-esnezkoa) doa.\nOsagaiak: esnea, gatzagia eta gatza\nMozzarella gazta produktu soila da, oinarriz hiru osagai baizik ez dituelako (behi- edo bufalo-esnea, gatzagia eta gatza); dena den, hemengo bi laginek azido zitrikoa daukate (baimendutako gehigarri natural honen eginkizuna azidotasuna zuzentzea da). Mozzarella ez da oso elikagai gazia: aztertutakoetan, gatz gehien daukan laginak (Galbani Santa Lucía, bufalo-esnezkoa) edukiaren %0,5 baizik ez zuen; gogoan izan dezagun elikagai bat oso gazia dela gatza edukiaren %1,8tik gora dagoenean. ABC eta Galbani Santa Lucía gaztetako baten osagaien zerrendek dioskute biak ere bufalo-esnez eginikoak direla; Latbri, Président eta Galbani Santa Lucía markako besteak, aldiz, behi-esnea baliatu dutela.\nEspezieak identifikatzeko proban, azterketak adierazi zuen Latbri (behi-esnea ez ezik, bufalo-esne pittin bat ere badaukalako) salbuespena izaki, etiketetan agertzen den esne-motarekin egin direla ("esnea" bakarrik jartzen badu, behi-esnea esan nahi du horrek, arauaren arabera).\nLatbri laginaren kasua ezin har daiteke iruzurtzat, bufalo-esneak behiarenak baino ospe komertzial eta prezio handiagoak dituelako. Esne hori agertu izana, seguruenik, elaborazio-prozesuan gertatutako kutsadura gurutzatuaren emaitza da: makina berberek egiten dute behi-esnedun eta bufalo-esnedun mozzarella gazta).\nBufalo-esnea eta behi-esnea, aurrez aurre\nBufalo-esnea behi-esnea baino nekezago ekoizten da eta urriagoa da.\nBufaloarena behiarena baino zuriagoa da, pigmentu karotinoide batzuk (hala nola beta-karoteno edo A probitamina) ez dauzkalako.\nBufalo-esneak (%8) behi-esne osoak (%3,7) baino gantz gehiago daukan arren, aurrenekoaren kolesterol-edukia (275 miligramo, gantzaren 100 gramoko) behi-esnearena baino txikiagoa da (330 - 380 mg, 100 gramoko).\nMineralez ari garela, bufalo-esneak bahiarenak baino kaltzio (199 mg/100 g; behiarenak, 115 mg/100 g) eta magnesio (18 mg/100 g eta 10 mg/100 g) gehiago dauka baino sodio, potasio eta kloro gutxiago.\nBalio nutritibo horretan datza behi-esneak baino kaloria gehiago izatea (1,5 edo 2 aldiz gehiago). Jatorrizko mozarella moldatzeko lehengaia bufalo-esnea denez, bufalo-esnearen balio nutritibo eta ahalmen energetiko handiagoek determinatu dute era tradizionalean eginiko mozzarella gazten eta behi-esnez eginikoen arteko alde nutritiboa ere.\n[1. orria] Bufalo-esnezkoak garestiagoak dira baina ez hobeak


Asztigazte lehiaketan parte hartzeko epea gaur amaitzen da | El Diario Vasco\nBuruntzaldeaAsztigazte lehiaketan parte hartzeko epea gaur amaitzen da\nAsztigazte lehiaketan parte hartzeko epea gaur amaitzen da\nEL DIARIO VASCO ASTIGARRAGA. Miércoles, 24 abril 2019, 00:59\n12 eta 18 urte bitarteko Asztigazte lehiaketara lanak aurkezteko epea gaur amaitzen da. Lehiaketa honen bigarren edizioa izango da eta oraingoan lanak familia gaiaren ingurukoak izan behar dute. Gainera, bi berrikuntza emango dira: Gipuzkoako gazte guztei zuzentzen da -aurrekoan bakarrik Buruntzaldekoei zegoen zuzenduta- eta bi sari izango dira kategoria bakoitzean -aurrekoan sari bakarra kategoria bakoitzean-.\nLehiaketarako lanak bakarka edo taldeka aurkeztu daitezke. Azkeneko aukera honen kasuan, taldekideetatik bat Gipuzkoakoa izatea nahikoa da parte hartu ahal izateko, baina kide guztiak adin-tarte berdinekoak izan beharko dute. Eta nahiz bakarka, nahiz taldeka, ezingo da lan bat baino gehiago aurkeztu. Lanak Astigarragako Udaleko erregistroan aurkeztu beharko dira.\nIdazlan bat eta horri lotutako irudi bat aurkeztu beharko da. Gainera, parte hartzen duten lanen artetik, epaimahaiak adin tarte bakoitzerako aurkeratu dituen hiru lan hoberenenak ahozko aurkezpena egin beharko dute hauen egileek. Lehiaketa eta adin tarte bakoitzerako ondorengo sariak emango dira: 12-14 urteentzako lehen saria 150 eurokoa eta bigarrena, 50 eurokoa. Eta 15-18 urte bitartekoentzat, 300 euroko saria irabazlearentzat, eta 100 euro, bigarrenarentzat.\nLiburuaren Nazioarteko Eguna ospatzeko liburuen azoka gaur eta bihar jarraituko du Joseba Barandiaran plazan, 10:00etatik 13:00etara. Salgai jarriko dira liburuak kopuru txiki baten truke: 0,50 euro liburuko eta hiru 1 eurotan. Biltzen den dirua Grezian eta Etiopian martxan diren Zaporeak proiektuak laguntzeko erabiliko dira.\nLa agenda cultural, con teatro, conciertos por Santa Cecilia y documentales\nYa se pueden apuntar a la comida del Homenaje a los Mayores\nENTREGA DE LA BECA AL CARNÉ EN EUSKERA Los alumnos de cuarto de ESO de Egape han disfrutado de su viaje de fin de estudios


Atacama eskualdea - Wikipedia, entziklopedia askea.\n4Geografia eta klima\nAtacama III. Eskualdea\nChañaral Province (en) , Copiapó probintzia eta Huasco probintzia\n27°S 70°W / 27°S 70°W / -27; -7027°S 70°W / 27°S 70°W / -27; -70\nAntofagasta eskualdea, Coquimbo eskualdea, Catamarcako probintzia, La Riojako probintzia eta San Juango probintzia\nAtacama eskualdea (gaztelaniaz Región de Atacama) Txile banatuta dagoen hamabost eskualdeetako bat da. Iparraldean, Antofagasta eskualdearekin, hegoaldean Coquimbo eskualdearekin, ekialdean Argentinarekin eta, mendebaldean, Ozeano Barearekin muga egiten du.\n75.176,2 kilometro karratuko eremua du, eta, 2006ko erroldaren arabera, 272.402 biztanleko biztanleria. Eskualde hau, Chañaral probintziak, Huasco probintziak eta Copiapó probintziak osatzen dute.\nDiego de Almagrok Txileko Erresuma hartzen du Copiapó haranean.\nUrte askoan, eskualde hau diaguita tribuek populatu zuten. Diego de Almagro aurkitzailea, Copiapó haranera 1536an iritsi zen, Txileren Aurkikuntza abiaraziz.\nKolonialismo garaian, herrialdeko iparraldeko muga bezala ezagutu zen. 1744ko abenduak 8an, San Francisco de la Selva hiria sortu zen, gaur egun Copiapó izena duena. 1789an, Ambrosio O'Higgins Gobernariaren aginduz, Vallenar hiria sortu zen.\nJada Errepublika garaian, Juan Godoyk, zilar minerala aurkitzen du Chañarcillon 1832an. Aurkikuntza honi esker, Txile, metal honen munduko ekoizlerik nagusienetako bat bihurtzen da, eta ekonomia nazionala sortzea ahalbidetzen du. Minerala kanporantz garraiatzea hobetzeko, hemen eraikitzen da herrialdeko lehen trenbidea, Copiapó Caldera hiriarekin lotuz.\n1916an, kobrearen esplotazioa hasi zen Potrerillosen, hiri oparo bat sortuz, gaur egun populatu gabea dagoena, eta, oinarrian, mineralen fundizioaren hondarrei esker mantentzen dena, orain, El Salvadorreko meatzean esplotatuak.\nAtacamak, Txileko beste eskualde batzuk ez bezala, eskualde nortasun sentimendu indartsu bat da, Txilen ia kasu bakarra delarik, bere aurrekari historiko, ekonomiko eta kulturaletan jatorria duena. Horregatik, 1970eko hamarkadaren bigarren erdian egin zen eskualdekatze prozesuaren ondoren, Atacama probintziak ez zuen aldaketarik jasan, bere ondorengoa den Atacama eskualdeak, antzinako atacamar probintziaren lurralde bera mantenduz.\nAtacama eskualdea, barne gobernu eta administrazioarentzat, hiru probintziatan banatzen da:\nChañaral probintzia: hiriburua, Chañaral\nCopiapó probintzia: hiriburua, Copiapó\nHuasco probintzia: hiriburua, Vallenar\nTokiko administrazioarentzako, probintzia horiek 9 komuna edo udalerritan banatzen dira.\nAtacama eskualdea, hauteskundeei dagokienez, III senatu zirkunskripzioa da eta 5 eta 6 barrutiak hartzen ditu.\nEskualdeko gobernaria, Intendentea da, Txileko Presidenteak izendatua. Gaur egun, Viviana Ireland Cortés da Gobernaria\nProbintzien gobernu eta administrazioa, hiru gobernariri dagokie, bana probintziako, Txileko Presidenteak izendatuak.\nEskualdearen administrazioa, Eskualde Gobernuari dagokio, Intendenteak eta Eskualde Kontseiluak osatutakoa.\nKomuna edo udalerri bakoitzaren tokiko administrazioa, munizipalitate bakoitzari dagokio.\nAtacama, Magallanes eskualdearekin batera, ikur propio bat duten Txileko eskualde bakarrak dira. Atacama eskualdearen bandera soilik 2005ean ofizialdu zen arren, errepartizio, eraikin eta ekintza publikoetan altxatzea baimendu zitzaionean, aurretik ere, jada oso modu masiboan erabiltzen zuten Atacama eskualdeko biztanleek, 1859ko Iraultza Liberalaren oroitzapen bezala, Pedro León Gallo buru izan zuena, meatzaritzan oinarritutako bere aberastasunei esker, Copiapótik, Manuel Montt kontserbadoreari aurre egin zion armada bat sortu zuena (1859ko Gerra Zibila). Armada honek, bere unitate ezberdinetan, zutoihal edo bandera hau eraman zuen, tokiko biztanleek berehala hartu zutena oligarkiaren aurkako ikur bezala, militarki garaitua izan zen arren, Txilen, alderdi politiko berri baten sorrera esan nahi izan zuena, Alderdi Erradikala, hau, Atacamako hiriburuan, Copiapón sortu zelarik.\nAtacama eskualdearen Banaketa politiko-administratiboa\nKomuna edo udalerria\nTarteko beheragunea etenez, eskualdeko bereizgarria da zabaletaranzko mendilerroak bezala deitzen direnak aurkitzea, Andeak eta Kostaldeko mendilerroa lotzen dituena. Honek, ekialdetik mendebaldera doazen haranak sorrarazten dituzte, hauek, aldi berean, ibai haranak sorrarazten dituztelarik. Ibai haran hauek, Kostaldeko Mendilerroa mozten dute, latitude hauetan, 1000 metrotik gorako garaiera lor dezakeena. Andeek, eskualde honetan, altuera handia dute, batez beste, 5.000 metrora iristen delarik, herrialdeko garaierarik altuena, Ojos del Salado sumendi itzali elurtuan lortzen duelarik, 6893 metro ingurukoa dena eta Argentinako mugan kokatua dagoena.\nEskualdean, basamortu klima da nagusi, iparraldetik hegoaldera arindu egiten dena, eurien gehikuntzaren ondorioz. Andeetarantz, eta altuera zenbat eta gorago joan, klima, basamortu hotz bihurtzen da, tundra ezaugarrietara iritsiz. Kostaldean, iparralde txikiko bereizgarria den fenomeno bat gertatzen da, camanchaca bezala ezagutzen dena, lainoxka ugari bat. Tenperatura aldaketa, gorantz doa mendebaldetik ekialdera.\nBertako ekonomia, nagusiki, kobre meatzaritzan oinarritzen da (El Salvador), Paipote fundazioa (Copiapó) eta oliba nekazaritzan Huasco haranean, baita mahats esportazioa ere Copiapó haranean, hau, herrialdeko lehena delarik, irabazi handiak sortuz gainontzeko herrialdearekin alderatuz. Baina beste lehengaiak ere ustiatzen dira: burdina, urrea eta zilarra, eta lehengai ez metalikoen artean: Kareharria, harea y legarra eta fosforita , besteak beste.\nGaur egun, turismoan inbertitzen aritu da, bereziki, basamortu loratuaren jazoeraren ondorioz.\nAtacama eskualdea, Aisén eskualdea eta Magallanes eta Txiletar Antartika eskualdearen ondoren, herrialdeko hamabost eskualdeetatik, gutxien populatuena da. Eskualdeko biztanleria osoaren erdia baino gehiago, Copiapó eta Vallenar hirietan bizi da.\n2002ko erroldako datuen arabera, hiririk garrantzitsuenak, ordena honetan, honako hauek dira: Copiapó (125.983 biztanle), Vallenar (43.750 biztanle), Caldera (12.776 biztanle), Chañaral (12.086 biztanle), El Salvador (8.697 biztanle), Tierra Amarilla (8.578 biztanle), Diego de Almagro (7.951 biztanle).\n↑ «Minería en la Región de Atacama, Chile, enfoque histórico» www.geovirtual2.cl (Noiz kontsultatua: 2022-02-26).\nOrriaren azken aldaketa: 26 otsaila 2022, 21:43.


P uhinetatik tiraka\nLEKUONA ZENDUA: Definitua utzi ziguten atzo Berrian berarekin harremanetan egon zirenek euskal irratigile historiko hau. Entzule soil eta ez oso zaharrontzat, baina, murritza izan da Lekuonaren ezagutza. Irudipena dut langilea, diziplinatua eta diskretua izan zela; askatasunez lan egiten uzten zekiena, atzo Mujikak eta Ferrerek azaldu bezala. Figura abstraktutik bazuen, dena den; esatariei sinetsi behar zuzendari zela ziurtatzen zigutenean. Mikroetatik urrun egon arren, izan genuen bere iritzia aditzeko okasiorik, tarteka, Ferreren irratsaioko agerpen laburrei esker. Seminariokumeen estiloa zuen: ahoskera pausatu batez, esate guztiari urruneko oihartzuna eta kutsu transzendentala itsasten dion hori. Mamian, aita Arruperen dizipulua izaki, txiroekiko justizia soziala eta fedea nola uztartu praktikan zuen obsesio. Askapen teologiarekiko hurbiltasuna sumatu zitzaion bere diskurtsoari beti.\nENTZULE AZKARRA: A-380 hegazkin berria aireratu zuten asteazkenean. Hara egileen meriturik begi bistakoena: marketin mediatiko mundiala lortzea. Konta ezin ahala komunikabide bildu zen Tolosa-Blagnaceko aireportura; EItik ere bidali zuten berriemailea. Zuzeneko konexioetan, hegazkinaren mirari lurtar eta zerutiarrak azaldu zizkiguten; jabeek nahi zituztenak, alegia. Diseinu hipermodernoa, inondik ere, eurozentrismoa aldarrikatzeko. Asteazkenero, 11:00 aurretik, EIn iritzia emateko tartean, Arantxak hots egin zuen: «Datu pare bat ematea besterik ez zaizue falta: zenbat erregai behar duen eta zenbat kontsumitzen duen».\ng JOSTAILU HAUTSIA: Aspeko gerenteak esana: «Hobe da hitz-murritz izatea; orain Goñi gizakia sendatzeak du lehentasuna». Mezu horri eutsi diote ia isilean geratzeko. Haritz eroriari orok egur ematea eta hausnarketa bultzatzea nahastu dute. Azken horren premian gara jostailuzko idolo sortzaile izan garenok. Negozio oparoa ikusi zuten enpresaburuek; audientzia igo arren, ostiralero telebistaratu zuen ETBk, animalia mediatiko bihurtu zuten, seme kutuntzat hartu eta laineza eman genion gehienok...


Baxoa eta brebetako azterketak bertan behera | Basque Country | KAZETA\nJean-Michel Blanquer Hezkuntza Ministro frantsesak apirilaren 3an iragarri duenez, ikasturte bukaeran ez dira azterketak eginen eta ikasleak kurtsoan zehar lorturiko emaitzen baitan ebaluatuko dituzte. Alta, baxoko frantsesezko ahozko azterketa mantentzea erabaki dute.\nKazeta|04/04/2020|0 commment Updated at:\nIkasle euskaldunek aurten ez dituzte azterketak frantsesez pasa beharko. © Isabelle Miquelestorena\nAzken egunetako zurrumurruak egiaztatu dira azkenean. Baxoa eta brebetako azterketak ez direla eginen jakinarazi zuen Jean-Michel Blanquer Hezkuntza Ministro frantsesak apirilaren 3an emandako prentsaurrekoan. Azterketarik gabe, ikasleen ebaluazioa kontrol iraunkor bidez bermatuko dutela erran zuen, hots, ikasleak urtean zehar lortzen joan diren emaitzen arabera.\nIkasleek ikasturte bukaeran egin behar zituzten azterketa horiek. Koronabirusak sortu osasun krisiak zalantzak baizik ez ditu eragin eta oraindik ez da jakiterik konfinamendua noiz ezeztatuko duen Gobernuak. Hori dela eta, klasera noiz itzuliko diren ere zalantzan da. Edozein gisaz, hiru hilabeteko oso bat izateko, osasun baldintzek permitituko balute, klaseak uztailaren 4a arte luzatuko liratekeela adierazi du Blanquerrek.\nEskoletako brebeta 3. mailako ikasleentzat urteko hiru hilabetekoetako noten bataz bestekoaren arabera balioztatuko da, betiere konfinamendu garaia kontuan hartu gabe. Izan ere, ikasle guzien baldintzak ez dira berdinak eta “desberdintasunak” saihestu nahi dituzte.\n2020ko baxoari loturik, azken kurtsoko ikasleak hiru hilabetekoetan lorturiko noten osotasunaren arabera ebaluatuko dituzte. Epaimahai batek balioztatu beharko du, eskola liburuxkak behatu ondotik. Ikasleen asistentzia kontuan hartuko dute, hauen kurtsoa ere uztailaren 4ra arte luzatuko baita.\nBaxoaren frantseseko frogari dagokionez, hastapenean ikasleek ahozko eta idatzizko azterketak egin behar bazituzten ere, orain idatzizkorako urte osoko noten bataz bestekoak balioko du. Alta, ahozko azterketa mantendua da, baina landu beharreko testu kopurua murriztuko dute. Baldintzak betez gero, lizeoko bigarren mailako ikasleek ekainaren hondarrean egin beharko dute azterketa hori.\nJean-Michel Blanquerrek ez du argitu unibertsitateko ikasleen azterketak zertan geldituko diren. Heldu diren egunetan emanen du horien berri.


Azkenaldian Getxotik datozen proposamen berri eta gazteenek asko zor diote talde honi. Andy Gill-en (Gang of Four) babesarekin ekoiztutako disko honetan, We Are Standard soinu perfektura gerturatu da. Londresen grabatua, urteko disko hoberenen zerrendetan egongo da ezbairik gabe. "The Last Time" erraldoia izan da disko berria aurkezteko aukeratu duten singlea nahiz eta "Other lips, other kisses" bezalakoen erritmoek ere asko markatuko uten. Berehala desagertuko zen Hypea izan behar zuenak denbora gehiago iraungo duela dirudi.\nFermin Muguruzaren lan berriak bisitatu dituen hiri eta izan dituen kolaborazio ugariek markatu dute. Zorabiatu eta kantuen dinamismoa galtzeko arriskuari aurre eginda: dance hall,hip hop, reggae, soul etab-en oinarrien laguntzarekin sortu ditu kantuok. Soinu andana honek badu saririk eta bidea ireki dio "Itzuliko naiz", "Shoot the singer" edo "Asthmatic Lion" bezalakoak sortzeko. Horregatik seguruago sumatzen dugu "Ez sailkatu" bezalakoetan baino. Ez zaitzala Rossy de Palmaren presentziak itsutu, askoz ere gehiago baita lan honetan.\nEz dakigu proiektu honetan sinistu hala ez baina diskoa kaleratzen duten bakoitzean haiei buruz hitz egitea gustuko dugu. Lan kontzeptual bat dakarte oraingoan: Momo izeneko izaki batean oinarritua. Haur baten arimarekin diseinatutako disko honetan puntu interesgarriak aurkitu ditugu: "Erdian nahiago", "Goizeko seiretan", "Abandoñate" edo "Me gustas tú" bezalako kantuetan batik bat. Beste asko soberan daude ordea. Inoiz jolas hau zerbait serioan bilakatzen bada freskotasuna galduko dute, baina baliteke gure popak asko irabaztea.\nIritsi da azkenean Lauroba donostiarren lehen estudioko diskoa. Lehen kantuak, "Zure ondoan", "Hemen" edo "Denbora", diskoko himno txikietan bilakatzen dira. Kantuek aurrera egiten duten heinean intentsitatea jaisten bada ere ausardiarik ez zaie falta maitasuna, sexua eta gaueko istorioei buruz hitz egiterako orduan. Soinu eta egitura txukunek lagunduta azkenaldian entzun ditugun debuten artean interesagarrienetakoen artean kokatu dugu.\nDiskoetxeak kaleratutako prentsa oharrean estatuko indie rock talde hoberena dela adierazten du. Ados nago. Power pop-era ere gerturatzen den talde iruñarrak beti bezala abesti handiz osatutako disko handia argitaratu du. Gurean, alboratuta baditugu ere, bada talde honen handitasunaz konturatzeko garaia. Entzun "Thin skin heavy bones" edo "Driveways". Ahots eta instrumentuen joeran aldaketa nagusirik egin gabe Half Foot Outside-ek kolpea mantentzen jarraitzen du.\nHirugarrena Rafarentzat. Orain arte egindakoarekin etenaldi bat markatu dezakeen diskoa da hau, abestien konposizioek forma berriak ezagutu dituztelako: apainduagoak agian. Aurrera egingo du disko honekin, aurrera eta batez ere gora. Lehen entzunalditik sartzen zaizkigun kantuez beteta, ekoizpen eta soinu paregabeaz datorren lana da eta atzerriko musikarien babesean grabatu badu ere Joseba Irazoki bezalakoen presentzia nabarmendu beharrean gaude (baita Jonan Ordorikaren ezkutuko lana noski).